url: =Na ngaihsun kha ngei maw? ~ Pu Tong Seal :: ZOMI DAILY\nposted on 14 July 2016 at 7:34 am Lomkholna: Article\nNelson Mandela in kum 27 sung, a thongkiat khitciang, amah thongsung aa a khia, agal te tawh nasepkhop ding, vaihawm khopding poimawh salo hi. Na hong sepkhop takciang in, a sunglam pan kipuahphatna tampi hong piangto hi. Gal leh sa un, a ki delh delh lai, a pua lampan, kamal tulsawm a ot khiat sang in, a sung lampan kamal 1 bek bek a pau kio pen in, hong man nei zaw ta hi.\nTua man in, ki puahphatna ding, mipi phatuamna ding a deihte in, a sung lam pan hong sep theihding kisam hi. Politics sung ah, gal le sa hi den khol lo thei hi. Lawm le gual in kimat a kul ni zong om hi. Nelson Mandela in a tawpna ciang, nidang aa a galpipa a hi ngei pen mah tawh pahtawina hawm khawm lai hi. Nobel Peace Prize sang khawm uh hi.\nAungsan Suukyi zong, Gam sung mipi i muan pha mahmah, suahtaakna leh gamsung khantona ding hong pattahnang i lametpi i Pi pen, tun a gal te tawh, ankuang hong uum theita mawk ee, ci in Kawlgammi leitung khempeuh ten- encik in lung himawh ngeingai uh hi. Aungsan Suukyi in Minister post khat hong ngah aa, parliament innpi te ah na hong sem leh, ama i kamal khat hong pau pen- man nei mahmah ta ding hi.\nOpposition party leader min tawh NLD makai aa a pua lam pan hong ot ot kam 1000 a pau sang, kumpi sung aa kam 1 apau pen, thu in kisang zaw ding hi. Gentehna kumpi te in, gamdang mun khat khawng ah Ambasador za khawng tawh va nawl khin leh bel, tua a sepna gam gam neucik khat khawng hi lel in, kawlgam pressure a pia zo khol lo ding gam khawng hi leh bel, kimanna nei khol lo ding hi.\nNobel Peace Prize 2004 kum in a ngah, Wangari Maathai in bangci gen hiam cih leh nidang lai in gamsung aa, myonee, pyinee, bahuu kumpi te hoihlo zia gengen aa, ka ot ot lai sang in, tu in Member of Parliament khat ka hih khit ciang aa, ka kamal 1 in man nei zaw tham hi ci hi, kamal tampi ot ot kul nawnlo aa, a kul te igen ciang in, kumpi in hong sepsak hi ci hi..\nNidang in bel, media munci teng Radio, Newspaper, Television te ah kumpi sung makaai te hoihlo na bekbek agen nu hi ing ci. Tun bel a gengen pen hi nawnlo aa, a sem ding pen hi ta ing. Tua hangin, Media te ah nidang ka ot ot dan in, tu in hong za nawnlo hi uh teh. Tun a sem hi ta ing.\nNLD bang kimuang pha mahmah napi kumpi sung ah, ei hong represent thei ding om kei leh ei aa ding man nei tuanlo ding hi. Tua bang mah in, i party neih adang tuamtuam te zong ei hong represent ding, kumpi sung ah, a om kei leh ei lungulhna tangtung zo ngeilo ding hi.\nPu Nang Lian Thang leh, Pu Salai Kip (amau tawh ki mu ngeilo hi mah tase leng) Amau zong, amau om na le circumstances tuamtuam te hang in, nasepna tavuan a kiguatna zong om thei kha mah ding hi. A hihangin, amau te pen, ei mipi te ii Voice (i aw) ding, ideihna a genkhia ding te, a sung khia ding te hi. I lungkim lo na te zong hong sunkhiatsak, hong pulaak sak ding te hi.\nMipi lungulhna te hong puaksak, hong puakpih ding mi, koi koi ah kisam hi hang. Tua bangmi a om lo ciangin, i ot ot, i paupau, i phun phun, i ciakciak te huih sung ah bei lel a, mawkna lel thei hi. Thau hui, thau tang lawng tampi tawh i ki kaap sang in, kamal khat hong genkhiat sak kiau dingmi om leh nakpitak in man nei zaw thei ding hi. Tua te phawk ni in, mi khat pepeuh pen gal le sa in muh sawm pahpah kei zaw ni. Pu Tong Seal\nPrevious: Malaysia ah innkuan mi 4 Pistol tawh kikaplum\nNext: Suangkua holimna vai malep ~ Pa Awn Khen Khup (Pu Thual Zen’ tapa)


timestamp: atn

url: =Belpawl Gam a honkhia Zomi galkapte leh Karen gal, tualgal. Agelh - Khup Lian Thang - Laibu Saal\nHome > Thuluui/Articles > Belpawl Gam a honkhia Zomi galkapte leh Karen gal, tualgal. Agelh - Khup Lian Thang\nBelpawl Gam a honkhia Zomi galkapte leh Karen gal, tualgal. Agelh - Khup Lian Thang\nBelpawl Gam a honkhia Zomi galkapte leh Karen gal, tualgal.\nAgelh - Khup Lian Thang\nPhoto : Saw Ba U Gyi leh U Nu\nDear Zomi U leh nau aw,\nIh pu ih pa te hunlai, Kawlgam suahtakna ngahcil lai tawh kisai kikup ding thu pawlkhat ong khawm ing.Hun na ngahteh na simsak dih in.\n1945, 2nd September in galpi nihna abei khit deuh, 7th September in Mangkang kumpi te leh Kawlte makai General Aung San in galkap tawh kisai thukimna lianpi khat nei thei uh a, tua pen Kandy Agreement ci-in kiciamteh hi. Kandy khua pen, Mangkangte ukna nuai aa om Sri Linka gam sunga khua khat hi in, galpi nihna hun in gal belpawl (Alliance Forces) te’ South East Asia Command a dingin aphualpi ahi hi. Mangkangte lampan in Commander Admiral Lord Louis Mountbatten leh Kawlte lampan in PBF (Patriotic Burmese Forces) makai General Aung San in thukimna suaikai thei uh hi. Hih thukimna tungtawn in galkap kilamzia a thak neih ding ahi hi. PBF ong piankhaitna thu atom in en pak ni. General Aung San leh alawm (30 Comrades) te in 1941 kum 26th December in Thai gam, Bangkok khuapi pan aphuatkhiat uh Burma Independence Army (BIA), tua pan in Mangkangte a zawh khit ciangin BIA te pen kep hak leh phengtat uh ahih manin Japante mah in 1942 kum 27th July in Burma Defence Army (BDA) ci in amin laih in paizia zong laih hi. Japante in Kawlgam suahtakna (a min bek) a piak ni 1943, 1st August ni in BDA pan in Burma National Army (BNA) in kilaih a, a tawpna ah Japan te lehdo kik ding akipat ciangin BNA pan in Patriotic Burmese Forces (PBF) ci-in laih hi.\n(1)Burma Rifles mintawh Battalion 6, (2)Karen Rifles min tawh Battalion 3, (3) Kachin Rifles min tawh Battalion 2, (4) Chin Rifles min tawh Battalion 2, (5) No.4 Burma Regiment cih min tawh Gurkha te Battalion 1 leh 6) Chin Hill Battalion cih min tawh Battalion khat hi in, a kigawm Battalion 15 ahi hi.\nNo. 2 Burma Rifles sungah Karen Company 2, Chin Company 1, Kachin Company 1 hi in, Battallion khat ah Company 4 aom ahi hi. HihKandy Thukimna hangin Kawlmi PBF galkapte honkhat Burma Army ah kihel khalo ahih manin, General Aung San in amau teng khawm in People’s Volunteer Organization (PVO) ci in phuan hi. Hih PVO te pen suaktakna ngahkhit teh Belpawl Kumpi a nawngkaisak thautawi te hizaw pian hi. (Kipawlna minte hoihtak na ciapteh sak in, khat vei khitteh atom ciaptehna bektawh ki at hi)\n(1)Suahtakna ngahma 1946, 13th July pekpan in Takhin Soe makaih (CPB –Red Flag) te in thautawi kipan khinta uh hi.\n(2) 1948, 28th March in Takhin Than Tun’ makaih Communist Party of Burma (CPB – White Flag) te in kumpi lehdo kipan hi.\n(3)1948, 29th July in PVO te in kumpi lehdo kipan hi.\n(4) 1948, 18th August in Belpawl kumpi galkap ahi No.1 Burma Rifles Battallion leh No.3 Burma Rifles pan in pawlkhat in kumpi lehdo kipan hi.\n(5) 1948kum beikuan lam teh Karente so litlit ta uh aa, 1949kum January 20 pawl panin Karen Nation Union (KNU)/ Karen National Defence Organization (KNDO) zong kipan in kumpi nasem Karen mi UMP (Union Military Police) te, Belpawl kumpi galkap No. (1&2&3) Karen Rifles Battalion te zong damdam in KNU/KNDO tawh kipawl in kumpi lehdo ta uh hi.\n(6) No.1 Kachin Rifles pan in pawlkhat in zong kumpi lehdo lai uh hi.\n(7) Mon minamte in zong Mon National Defence Organization (MNDO) ci in thautawi kipan uh a,\nTua ahih manin CPB, PVO (White band), KNU/KNDO/Karen Rifles, MNDO, Mujahids leh No (1&3) Burma Rifles, No.1 Kachin Rifles, hih teng hangin suahtakna angah cil Belpawl Gam ( Union of Burma ) pen buaicih takin buai in mei-am bang hileh a san velval laitak ahi hi. Suahtakna ngahkhit, gamsung buaina tualgal sungah Belpawl kumpi galkap ahi Zomite tawh aki talsik kha pen ahi Karen mite, a kipawlna leh gamvai ah adeihnate uh anuai ah kikum suk dih ni.\nKaren minamte pen Kawlzang kuam sungah a lut masa minam pawlin kiciam teh hi. Kawlgam leitaw lam ahi Taninthari Region, Irrawady delta, Yangon Region, Pegu, Taunggu, Phapon, Thahtone cih tengah teng uh hi. Kawlmite, Monte tawh teng khawm uh a Kawlkumpi’ ukna nuai ah aom laitak, Mangkangte in Kawl kumpi gam thum vei va sim (1824, 1852, 1885kum) in amasa leh anihna a sim khitteh tu aa Karente’ ten na gam khempeuh lakhin zo uh hi. Tua hun panin Mangkangte’ ukna nuai ah a om uh hi a, Kawlkumpi gam alak khitteh Kawlmite tawh aki bangin ukna khat nuai ah uk khawm hi. A thuman, acihtak minamte ahih manin Mangkang kumpi in kumpi nasem ding, galkap ding, police dingin zanguh ahih manin a thutheihna, apilna zong manlang takin khangto hi. Tua hunin Sangmang Judson leh sangmang tuamtuamte hangin zong a pilna a thumuhna tampi khang hi dingin kiciam teh hi. Belpawl gam sunga teng minam khempeuh lak panin apil asiam masate na hi uh a, suahtakna ngah khit teh kumpi galkap zalian khempeuh zong Karen mite ahi hi. Belpawl Gam I Commander in Chief masa pen Smith Dun, Chief of Army Staff masa pen Saw Kyar Doe, Chief of Air Staff masapen Saw Shi Sho hi in, Chief of Navy bel Kawlmite Khin Maung Bo hi in, hih mun sangpen 4 lakah 3 pen Karen te hi mawk hi. Hih panmun te en leng, tua hunin Karente bangzah in pil leh thahat ding cih kimu thei hi\n.Karen mite’ gam leh minam vai aki patna\n1881kum in Karen National Association (KNA – Dawkalu) cih khat, a mipil masa te in na phuan uh a, minam leh mipihte’ biakna vai leh pilna lam khantohna ding cihte a van ding ngimna hipi pen hi. Damdam in hun pai toto a, minam vai gamvaite zong akisam bangin sep kipan toto uh hi. 1928kum in amakai Dr. San C Po in “Burma and The Karens” cih laibu khat at in, tua sungah Karente in gam leh mun atuam in neih ding, minam vai ah khawnlawh ding cih tawsawn na hi in, Karen minam sungah khanlawhna piangsak in Karente tawh kisai thu a laibu in Manglai tawh aki at masa zong ahih manin minam dangte in zong hih laibu lim sim mahmah uh hi. 1930kum khit lam ciangin Minam lianpi khat ahih hangin gam leh leitang kician anei nailo ahihna phawk thak uh in, tua hun laitak in zong pilna siamna nei khangthak minam it tampi na om ta hi. Japan gal abeikhit 1945kum teh Mangkangte in Kawlgam alakkik hun ciangin minam vai veina nasia mahmah ahih manin kipawlna tuamtuam kiphuan thak in gam leh minam vai vive angimna bulpi pen ahi hi. Kipawlna minthang te in, Karen Central Organization (KCO), Karen Youth Organization (KYO), leh 1881kum a kiphuan KNA pen Buddhist Karen National Association (BKNA) ci in, Christian Karen te in amin luimah lensuak in KNA ci bangin minam it kipawlna tuamtuam na kipan hi.\nBIA te zong hoihtak ki makaihna omlo ahih mainin a ut bang tekin om leh gamta uh hi. BIA te, Karen mite tenna khuasung alut ciangin Karen mi thautawi te tawh kikap pah hi. Bangmah theilo Karen mi numei naupang tampi tak zong, hih British galkap Karen mite paulap in bawlsia, a khua bupbup in haltum sak uh in tatsia mahmah uh hi. Kawlgam a lutna lampi dung pen Karente’ tamna khuate na hi kha ahih manin Karen mite tawh abuai hi in, Zomite or Kachin mite omna khuate nawkkha hi zenzen leh zong tua bangmah hikha thei ding hi. BIA te in Karen galkap khempeuh tungah athau te a apkik na dingin anget uh hangin Karen galkapte in pialo uh hi. BIA te in Karen te leh Japan galkapte zong sutuah lai uh hi. Gal hun ma in Mangkang kumpi’ ukna ah panmun zalianpi anei ahi Saw Peter te innkuan zong BIA te in cikzethuai takin that uh hi. BIA te mah bangin Karen mi thautawi te in zong amau thahatna ah Kawlmi te bawlsia in minam nih kikal ah tual thahna kipan ta hi. Hih minam nih tegel bangzah takin kimuhdah hiam cih leh “Kawlmite tawh vantung gam ah om khop sangin Hell gam ka ut zaw hi” cih dongin Karen mite in gen uh hi.\n1920kum khit lam teh Karen mite sungah gam vai khanlawhna lianpi na om in khangthakte in damdam in gamtuam ki ukna tuam neih dingin na hanciam uh hi. 1942kum Japante alut khit zawhin Kawlmite tawh ki ukna khat nuaiah om ding, Kawlte’ ukna nuai ah om ding cihte pen ahi thei nawn vetlo suak hi. Galpi nihna khitteh General Aung San makai a, 1947kum in Aung San-Atlee Thukimna suaikai uh a, Kawlzang gam leh Mualtung gamte (Shan, Kachin, Zomi) in Mangkangte’ tungpan in suahtakna lakkhop dingin vaihawm uh hi. Aung San-Atlee Thukimna a bawl lai un Karen makaite tawh bangmah thu kikumlo, London ah thukimna abawl in zong Karente tangmi dingin kuamah samlo bekthamlo in hih athukimna sungah Karen minamte’ deihna leh a nget tawntung ahi Karen gam atuam in neih ding leh Karen minam vai genna kikupna nei vetlo hi (Rakhine leh Monte vai zong kikum lo, Mualtung mite tawh zong ki kumlo le thukimna kician om lian nailo pi in suaktakna lakhawm nung ci-in General Aung San in ama thu in Mangkangte tung gen). Hih teng hangin 1947 kum February 5-7 sungin Karen Central Organization (KCO), Karen Natioanl Association (Buddish leh Christian–Dawkalu), Karen Youth Organization (KYO) tengin khawmpi khat nei thei uh a, tua pan in Karen Nation Union (KNU) na phuan khia uh a, Karen mite’ vai (Karen’s Interest) khempeuh a vaihawm dingin vaipuak kipia pah hi. Aung San-Atlee Thukimna a deihlohna, Mualtung mite mah bangin Karen mite in zong thuneihna leh gam thak a ngahna dingin ngen uh hi. Tua hun laitak (1947kum) in gam uk kumpi sungah Tanupi (Minister) panmun nih lenkha uh a, tua panmun panin zong KNU’ thukhensatna tawh Tanupi pan a khawlna dingin thu pia uh hi.\n1947kum dong, Mangkangte uk sungin Karente in amau deihna ngahzo lo uh hi. Karen makaite leh Kawlmi makaite in a deihna uh kikum in ki thukimna ngahzolo uh hi. A diakin Karente’ deih ahi Karen gam I a huamna (a zaina) pen Kawl makaite in sang zolo uh hi. A ngetna gam pen lianlua mahmah a, tulaitak a Tanintharyi Region, Mon leh Karen State, Irrawaday Delta, Pegu , Taunggo leh Insein cihdan in mun leh gamte ngen uh a, tua munteng pen Belpawl gam I seh 3 suah seh 1 bang lian hi. Karente’ ngetna gam khempeuh piak ding pen Kawlmi makaite in sang zolo uh hi. Tua kawmkal ah KYO makaite leh KNU makaite in Aung San-Atlee thukimna tungtawn a aki bawl ahiThukhun Bawl ding Tangmi (Constituent Assembly) ah kihel/lo ding vaitawh ngaihsutna kituak lo hi. KYO in kihel ding, suahtakna ngahkhit kumpi zalian lam ah zong lut ding, tua panmunte\nbulphuh in a deihna uh la ding cih amau deihna hi.\nZomite in 1917 kum in Piantit ah Labour Corp dingin pai a, tua panin galkap lam ah na lim lut mahmah hi.1921kum in Mangkang kumpi in No.4 Chin Riffles Batalltion na phuan in Zogam sunga om minam leh pau tuamtuam teng kigawm khawm hi. 1923 kum ciangin No.4 Chin Rifles phiat in Tedim uk sung leh Zogam leitaw lam gampan aa teng gawm in No.1 Burma Rifles, Hakha uk sung pan aa teng No.2 Burma Rifles leh Falam uk sung pan aa teng No.3 Burma Rifles ci in na kilam thak hi. Galpi nihna abei ciangin 1945kum Kandy Thukimnatungtawn in khatvei galkap paizia puahpha leuleu-a Hakha, Falam leh Zogam leitaw lampan aa teng No.1 Chin Rifles Batallion, Tedim uk sung aa teng No.2 Chin Rifles Batallion leh Zogam aom khempeuh kigawm leh Gurkha te tampi mah aki hel Chin Hill Batallion ci in (1949kum teh No. 3 Chin Rifles in amin laih) in battalion pi thum in kikhen hi. No.2 Burma Rifles Batallion ah zong Company khatpen Zomite mah hi in, koi lampan ate hiam cih ciaptehna kician om lianlo hi. Tualgual a khauhpai sungmah in Belpawl kumpi galkap Battlion behlap uh a, No.4 Chin Rifles ci in Tedim lampan aa te atamzaw kihel in, minam tuamtuam kigawm ngeingai hi. (Hih No.4 Chin Rifles te’ thu ciaptehna kician tam om hetlo ahih manin nakpi takin kanhuai kik mahmah hi.)\nKawlgam a laizang lamah Karente leh Communist te tawh kinawk ki do uh hi. Amin thang diak ah, KNDO te, Communist te leh No.1 Kachin Rifles pan pawlkhat kigawm in 1949 April kha sungin Yangon la dingin Kawlgam laizang lampan in a kuansuk uh a, “1949 kum 1stMay in Yangon kala ding uh hi” ci in tangko uh hi. Yangon pan 50-60miles khawngbek a gamlatna Pegu leh Daik-U kikal ah nakpi takin kikap uh hi. Hih munah Chin Hill Battalion, No.6 Burma Rifles pan Company nih leh Gurkha galkapte (No.4 Burma Regiment)in pang huan uh a, kikapna nasia lua ahih manin a si aliam tam mahmah hi. Singnuai mite’ ngimna tangtun zolo in guallel uh a Taunggo khua ah nungkik kik uh hi.\nBelpawl Kumpi galkap (Chin Hill Battallion leh Burma Rifles) pan in asi aliam mimal 225 bang hi dingin kiciam teh hi.\nGen kizom in hih mun ah Chin Hill Battalion te bangzahin Belpawl gam aa dingin thupi cih akilatna khat sutsuk pak ni. Zomite leh Kawlmite in galte ado khawm laitakin galkap nautangte kitot kiselna nei kha hih tuak hi. Kawlmi galkap pa in “hih Karen te kazawh khitteh no Zomite kong kap ding uh hi” ci kha dan hi. Tua thu Commander Lt.Col. Lian Chin Zam in a zak ciangin hehlua in a aneih thaupi tengtawh Yangon lam kap dingin amite kiging sak hi, ci-in a ciamteh om in, U Nu (Prime Minister) pa’ ciamtehna ah bel, a Battalion bupin Zogam lam ciah dingin vaihawm hi ci in ciamteh hi. Hih thu U Nu in azak ciangin a sun a zan cilo-in Lt.Col Lian Chin Zam akho dingin Zogam Paliamentry Secretary Pu Capt. Mang Tung Nung tawh va delh uh hi. Galmai ah vanleng tual omlo ahih manin Mangkangte’ hun lai aa a zat vanleng tual alui akipuah nawnlo khat ah lauhuai mah taleh tuak suk veve uh hi. Tua mun ah Lt.Col Lian Chin Zam tawh va kimu in va kho thei hi. Lt.Col Lian Chin Zam zong Prime Minister pa’ deihna bangin alungsim khiamkik in galte dosuak dingin alungsim khel ahih manin Prime Minister pa nuamlua ahih manin Chin Hill Battalion te sum 5000 letsong pia hi. U Nu in tua bangin Zomite atuamin letsong apiakpen khial kisa mahmah hi. Bang hanghiam cih leh Burma Rifles (Kawlmi) te leh Gurkha galkapte , gal ado veve Zomite in letsong ngah in amau ngahloh ahih manin Prime Minister pa tungah heh uh hi. U Nu aa dingin niangtui a piak uh teh, Hai (niangtui hai) a hekpi tawh pia uh hi, ci in U Nu in ama tangthu bu a atna ah genkik hi. Gal hunsungin Zomi galkapte mapanna in Belpawl gam aa dingin bangzah in thupi cih kilang sak mahmah hi.\nHih bangin a Kawlmite mahin kumpi lehdo in a so ngeingai laitak in Mualtung mite in citak takin aluangkham in Belpawl Gam na hung uh h. Hih thu tawh kisai tua hun laitak in Prime Minister ahi U Nu tawh kimu dingin Shan, Kachin leh Zomi makaite va pai uh hi. A kimuh phetin amau teng tangin Shan Council panin a Chairman Saw Khun Cho in U Nu kiangah, “Ih gam dinmun pen suksia mahmah ta mawk hi. Yangon khuasung nangawn a muanhuai nawnlo dinmun hi in Kumpi pa leh gam makaite zong kituah akul leh Yangon pan kituah huai thei ding hi. Hih bangin vaihawmna na neihleh ko zong hong theisak hamtang in. Kawlzang ah galte I do zawh kei leh Kaya gam pan do ding hi hang. Kaya gampan in I lelh leh Shan gampan do ding hihang. Shan gam pan I lelh lailai leh Kachin gam pan do ding hi hang. Tua pan I lelh zenzen khak leh Zogam pan do ding hi hang. A kisam ding thauvai thautang ding nang hong vaihawm dih in. Galte maiah khuk din lo ding hi hang. Ko Mualtung mite in Belpawl Gam leh Kumpi tungah kamciam ka pel ngeikei ding uh hi” ci in gen hi.\n(4) Zomite’ tha tawh Yangon kumpi (Belpawl Kumpi) ahunkhia zo uh ahi hi. Zomite pen Belpawl gam, amau inntek amau phuhsa gam tungah citak leh anuntakna piakhia in a gam hung uh hi. Zomite leh Karen minamte kikal ah kimuhdahna kihuatna aom hilo in khat in a gam tungah ciam pello, khat in a gam a dingin amanawt , hih minam nih tegel aki do kha ahi hi. Tua ahih manin Zomite in Karen mite pen“Dekte” cih huai lo in, Karen mite in zong Zomite tung akhasiat loh ding ahi hi.\n(6) Belpawl Gam tungah, Mualtung mite’ cihtak mahmah uh hi. Ahih hangin mimal tam leh ukna khempeuh tuni ciang dong a lencip Kawlmi makaite’ cihtak lohna tungtawn in, mailam ah Zomite leh Mualtung mite in, gamvai minam vai ah bangci bangin ngimna nei ding, bang ci kalsuan ding, cihte siangtakin a muh ding kisam hi. Thuk kik ding lamsang hi zaw lo in, pilna in lak theih ding thupi mahmah hi. Tua tungtawn in gam leh minam makaite in a mipihte akalsuan pih ding thupi ding hi. Lam tampi om kha ding ahih manin laisim mimal khempeuh in zong hoihtak lungngai pha in na ngaihsutna na lungsim tawngah at inla, nasep zong kipanpah dih in.\n(1) "Lest we get" , Col. Khen Za Mong\n(2) Saturday’ Son, U Nu ( Former Prime Minister )\n(3) Saw Ba Oo Gyi leh minam neuter gamvai buaina, Mg. Sin Kyae\n(4) Kawlgam gamvai etkikna ( 1948-1988 ), U Kyaw Win\n(5) General Ne Win leh gamvai, Dr. Mg Mg\n(6) Aung San Thuriya Taik Chon, Tetkatho Sein Tin\n(7) Zahre Lian of Burma, Dr. Stephen Hre Kio\n(8) Chin Hill Batallion-Anti Tanl Regiment, Salai Van Cung Lian’ article\n(9) Interview , Pu Major S. Khup Cin Pau\nStephen Pau <Stephenkcpau@yahoo.com>\ndate: Wed, Jun 8, 2016 at 3:14 PM\nsubject: Belpawl Gam a honkhia Zomi galkapte leh Karen gal, tualgal\nItem Reviewed: Belpawl Gam a honkhia Zomi galkapte leh Karen gal, tualgal. Agelh - Khup Lian Thang Description: Rating: 5 Reviewed By: Cinpu Zomi


url: =A THEIH HUAI ZOMI TE TANG THU - Laibu Saal\nHome > Thuluui/Articles > A THEIH HUAI ZOMI TE TANG THU\nA THEIH HUAI ZOMI TE TANG THU\nKhanglui Biakna: Ni dang laiin Zomite in dawi leh kau, sing leh suang bia uh hi. Mual leh guamte kihta in vokno akno tawh kithoi uh hi. Dawi nam tampi inn dawi, gam dawi a bia uh hi. Hih bang biakna pen Mikang pau-in Animism kici a, leitung mi khempeuh phial in tanglai in tua bang upna leh biakna a nei uh hi. Kawlte in zong Buddha biakna a zuih ma un hih bang khanglui biakna mah zui hi dingin ki-ummawh hi.\nPau Cin Hau Biakna: 1900 pawl ciangin gan tawh kithoih dawi biakna phiatin Pasian khat om hi ci-in upna biakna thak khat Pau Cin Hau in phuan hi. Tua biakna thak pen kibawl phain tu-a Zogam sung bekah hi loin Manipur leh Aizawl gam Zomite tenna dong in kizel man hi. Pau Cin Hau pen Tedim khua Khan Lian leh Cing Zam’ tapa hi a, 1859 kumin suak a, 1948 Dec. 28 ni-in Mualbem khua-ah si hi. Zolai zong phuan ahih manin “Laipian Biakna” zong kici thei hi.\nBy - Rev Khup Za Go\nZogam Lui a om hiam? Zogam Thak a om hiam? Zogam a om hiam? Tu laitak i tenna pen Zogam hi kici hia le? I ci hia le? Mi hong cih sak hia le? Kumpi te hong ciaptehsak hizaw hia le? Zogam Thak om theilo takpi ding maw le? I pianna, khanna, i bulpi bek mah Zogam kici thei ding ahih leh tulaitaka i tenna pen Zogam kici thei takpi ding maw?\nKhangthu kante in tu laitaka Zomi kici te pen Sen gam pan hong pai hi ci uh a, tua a takpi ahih leh tuni a Zomi kicite pianna gam, tenna gam masa pen Zogam icih kul ding hilo hiam? Tuni a itenna pen Zogam kici thei ding maw? Ei sanga masazaw Zomi pupate pianna gam pen Zogam hizaw lo ding maw? Ei, a tu a tate uh pianna gam pen Zogam kici theilo ding maw? Khangthakte zuat gam thakte Zogam Thak kici theilo ding ahih leh pupate’n Sen gam pan hong zuat uh gamthak Ciimnuai leh Khamtung leh Indo-Burma kiim teng Zogam kici thei tuanlo ding hi. Tua sang itenna masa zaw gam om a, tua pen Zogam icih kul dinga, zanni maha itenna teng Zogam cih theih loh kha ding hi.\nSen gam pan pupate leitaw lam zuana Kabaw Valley, Chindwin leh a khanglam khawng hong paisuk suk lai un Kawlgam, India, Europe khengin tu leh tate America pek tung in paisuak ding cih ngaihsun kha khollo maithei uh hi, theisam kei hang. I paikhiatna mun ah hun hoih hong tung kik leh kilehkik ding cih zong na ngaihsun kha maithei uh hi. A pemsuak, a taamsuak dingin hong paikhia lo maithei uh hi. A thei om tuan khang. Ahi zongin pupate in i pusuahna Sen gam ah hong kik pih nawnlo uh hi. Pupa kipatna hi ciin ei zong a kiiksawm kuamah om tuanlo hi hang. A kik zong kithei tuanlo hi. America, Europe, Australia cih bang a tungte khang nih khang thum hong om le uh a tu atate uh ‘pupate kipatna khamtungah kikta ni’ ci a hong kilehkik vangvang ding ka um khol kei hi (upna neu mi ka hih leh hong maisak unla).\nTu laitak i tenna ah i pai ding laiin; i khua i tui, nu leh pa u leh nau, meltheihte i nusiat laitakin omsuak ding, tengsuak ding, taam suak ding ciin ngaihsun kha khollo maithei tak hi hang. Ahi zongin taamsuak lo ding, ciahkik teitei ding cih zong kiciamna om hituanlo hi. Taam suak hilecin na ten lohna khua pen ‘ka khua hi’ na ci thei kei ding a, na tenlohna gam pen ‘ka gam hi’ na ci thei kei ding hi. Na neihsa inn leh lo na nusiat khit, na pemsan khit ciangin ‘nanga’ hi nawnlo a, a luahpa a hita hi. Na ciahkik a na va luahkik mateng a luahpa a hi. Chindwin leh Kabaw Valley pupate tenna luite Zogam hi, Zomi te a hi cihnop leh iva tenkik, iva luahkik kul dinga, tu laitak i omna pan ‘ko a hi ei’ iva cici thei nawn khol kei ding hi.\nTua ahih manin nusiat khit khamtung gam pen a nusiate adingin ka gam hi, ka khua hi cih theih nawnloh kha ding hi. Nusiat khit Sen gam pen Zogam hi va kicici thei nawn mello hi. Zomi pianna bul sut ciangin abulpi hi mahleh ei-a, kei-a, Zomi a, Zogam kici thei mello hi. Ka khualui hi, ka pianna gam hi, ka nu ka pa pianna hi, ka pu ka pa pianna hi, etc cih bangin kigen thei bek ding hi.\nNew England, New York, New Jerusalem (LS sungah) cih bang zong na omsam ahih teh, Zogam Thak (New Zoland) zong om thei samlo ding hiam ka ci a!\nZomi te pen tuma kumtampilai pek pa’n in Kawlngam saklam mualtung leh Zongam sung a teeng te i hihi. Mualtung keendang teng ah teengkawikawi-in kikawm kihawhna hamsa a hihmah in ipau pawlkhat tawmtawm in hong ki lamdang hi.\nTedim, Tonzang a om Zomi te’n, “Zo” “Yo” “Yao” cih kammal te tawh tenna mun zui-in Zomi ci-in khat leh khat kisam uh hi. Falam, Hakha leh Thantlang a om Zomi te’n “Lai” “Laizo” ci-in Laimi kici uh hi. Mindat leh Kanpalet te’n “Choo” “Chou” “Chaw” ki-ci uh a, Paletwa te pen “Khu” “Khumi” leh Khami cihbang in a kinai mahmah kammal te na zangtek uh hi. India ngamlam a Zomi te’n bel “Mizo” cih kammal khatbek na zang uh a, Assam leh Manipur gam Zomi te “Paite” ki ci uh hi. Asho ci a kisam Zomite pen zangngam Kawlngam sung ah Thayet, Thantwient, Aunglan, Minbu, Taungdwingyi, Natmauk, Pyinmana, cihbang teng ah om hi. “Yaw” “Chaw” “Kyaw” “Saw” Zomi aki cite pen Gangaw, Thinli, Saw, Ngaphea cihbang tenga ah teeng uh hi.\nNagate’n a mau leh amau “Ozo” kici-in Grierson laigelh Linguistic Survey Laimai-291 na ah kigelh hi. “Ei” (we) a cih angennopna hi. Tu a Lai- Laimi akici te’n zong “ZOMI” mah hihang ci hi, ci-in FK Lehman, the structure of Chin Society cih laimai-30 na ah na gelh ngei hi. Mirams (Laskher) te’n zong “Zao” mah ki ci hi, ci-in Garierson in Linguistic survey laimai -126 na-ah nagelh hi. Falam a Zahau te’n zong kapu-uh “Zo” mah hi ci a, tua minpa’n Zahau ci a akilo hi ung ci-in Garierson in Linguistic survey laimai- 5 na ah nagelh hi. “Dzo” cih pen Tipra ( amau leh amau tuikuk) te’n zang a Chittagong Mualdung ah teeng uh hi.\nKawlte’n Zomi te pen “Chin” “Khyang” “Chyin” cih bang ahongsap na uh pen AD1300 Pagan suanglaigelh te’ tung ah ki muthei hi. Shan leh Kachin te’n Zomite pen “Chang” “Khang,” Rakhine te’n “Chaw” hong ci hi. Mon te’n bel “Chieng” hong ci uh hi.\nMin khiatna te\nZo, Zuo, Yo, Yao, A-Sho,Khul leh Yaw cih te pen taangpu min alo vive hiding in ka lamen hi. (Dr. Vum Kho Hau, ST.Hau Go, Sing Khaw Khai te laigelh te pan in) i et ciangin “Chin” aki ci pen Kawlkam a hi. A Chin-Chin, Thungei Chin (Comrades, Fellow) cih kammal pa’n hongpiang hiding hi ci-in Dr. Luce in nangen hi. Dr. Emil Forchammer in zong “Chin” kammal pen unau upen leh anautumpen kisapna hi, naci hi. Judson in Myanmar-English Abihdan sang ah Kawlte’n “Rakhinete U ci-in Zomite pen nautumpen ci hi.” ci-in ngen hi.\nZomite’ thu akan pawlkhat in Zomite Khul (Khul Theory) pan’ paikhia hi hong cileuleu uh hi. Sente’ kumpi ahi Hsia, Shang, Choute’ hun lai hidinghi ci uh hi. Hih “Chou” acih kammal pen nungciang in “Zhou” “Zo” “Yo” in hong ciamteh uh a, mina khat, kumpigam khat hiding in hongciamteh uh a, minam khat, kumpigam khat hiding in ngaihsun uh hi. Chou (Zhou,Zo, Jo) kumpi-in BC1122 pan 256 dong uk hi, kici hi. BC11 hongtun takteh Chin Dynasty hong kipan a, kumpi Shi Huangti kici-in kum 14 kumpi sem hi. BC207 pan AD220 dong Han-Dynasty hong kahto in midangte bawlsia lua ahih man in Kawlngam lam ah hongtaikhia uha, Zomite Kawlngam itun hipan in a kipan aci zong omzel hi. Senngam a Khul (Cave) min pen Chou-Kou-Tien cave (Kawlhawm/Kawlbuuk) aci zong omlai hi.\nRev. Dr. JH. Cope leh Elizabeth Cope te 21/12/1908 in Rev. AE. Carson laihding in hongtung a, April 19, 1910 ciang’Hakha pan Tedim Headquarters ah hong kilaih (Transfer) in kum 30 vilvel na hongsem hi. Rev. Dr. Cope in no Zomite pen Tibet ngam a Mo-nget (Mongoloid) minam tawh sam hendan, samkoihdan akipan nangamtat khuahei dan khempeuh uh kibang uhteh hong cingei hi.\nZomite’ Kawlngam tunzia\nKawlngam ah (1) Negrito, (2) Mon Kherma, (3) Shan-Karan, (4) Tibet-Burma te hong tungmasa hi.\nHistorian (Khangthusuut mi/pawl) a hi U Bashin, Maj.Bashin, Daw Thein, Mr.Hervey leh Dr. Htin Aung Tibet Myanmar minamte hih anuai abang in na khensuklai hi.\n1) Seuh’uan minam; Hih minamte pen Yunan ngampan a hongpaisuk Pyu minamte hi-in Kawlngam ah\nBitano leh Thazi Khettaya khuapite lam in buaina hongtuak hi. AD 1st Century hunpawlin Pasan ngam\nhongzuante hi. (Tawsengku laimai 9na)\n2) Kamyan (Kanayan) te’n wathali leh Myo-Oo khua te hong lamkhit hun Rakina a kiciamteh te hi.\n3) Thet (Set) zong adangte tawh kibang in AD 1st Century in Prome pan Pasan lam azuantote mah hi.\n(Tawsengku laimai 22na)\nKhangthusuut mi atamzaw in Zomi, Kachi, Kaduu, Kanan Tamgtaa, Naga, cih mite pen hih (THET) pan hongpiang uhhi ci uh hi. Tua ahih man in:\n* BC 600- Tibet pa’n Hohit Lui/Ngun (river) zui-in Hukang Phaizang (Velley) kantan suk in Chindwin ngun suk tengah, tuapan’ Kawlngam ah Takang Khuapi tengah ki om hi. Pawlkhat Irrawady ngun leh Chindwin ngun kituntuahna kiimteng ah om uh hi. Thirawadi ngun kiim a teengte min kitap in Chindwin kici hi. (The Home of Chin).\n* AD 100- Zomite pen Pagan kiangah om Phayagyi cih mun ah teeng hi. (Salai Hanlin).\n* AD 600- Sagaing, Mintangpin, Monywa, Dibeyin, Paleih, cihte ah om hi. (May Bashin).\n* AD 835- Chindwin kuam ahom Shou khuapi pen Zomite omna hia, Nancho (SEN) te’n hong simkhia hi. (Capt. Sing Khaw Khai)\n* AD 842- Thayet, Aunglan, Minbu, Mintoung, Taungdwingyi, Tandwet, Popataung cihte ah om hi.\n* AD 849- Pagan (Pyu)(Pu)ngam ah om in Dahpa leh Penglam te’ hun hiding in kiciamteh hi.\n* AD 1300- Kawlkumpi te nguallel a hong kisiat ciang in Shan te tawh Pinyah, Ava, Sagaing cih khuate ah om hi. Hih hunpen Lengtonghoih hun hiding in kiciamteh hi.\n* AD 1300- Yasagyo,Khawlin leh Kawlpi te ah om kipan in AD 1402-1423 Kyitaung Ngo: Shan ukpite’ ukdong ki omlai hi.\nKhamtungngam i luutzia\nAD 1420 kiimpan in Kawlpi Phaizang pan Khamtunglam kizuan hi. A hang akikan teh Shan te ukna nuai nuamsa lo-in kulhpi lamding in akuanlote a khutme uh tansak a, nikhat in Lawhpi dimkhatbang ngahhi kici hi. Zangpitam, Khawlmun Ciimnuai ah AD1650 dong, kum 200 pan 250 ciangdong bang om in khang 8 sungbang hi naci uh hi. Hih hunsung ah Thangho leh Liando, Cingkhup leh Ngambawm, Ngalngam leh Hangsai cihte’ hun a hihi. Tapa khat neileh behkhat piang ahihman in Beh 237 bang Zomi (Tedim, Tonzang) sung ah omhi.\nLeitawlam/thanglam azui te’n Lailun, Seipi, Zothang, khuate ana kicipah uh hi. (Falam-Lailun History)\na) Eiteng khawlkhawm atuam omlo, Khul a piangin kileelle’ng,\nTun sung khatpa’n piang hi ngeingei hang ee,\nb) Tun sung khatpa’n piang hi ngeingei hang ee,\nSuahpih sanggam laigui zawngkhawmte hi ngeingei ee.\n* AD 1550 – Guite beh Guimang in Tedim khua hongsat. (CSHS II Golden Jubilee)\n* AD 1800 – Pu Khan Thuam chief teen seem hi.\n* AD 1820 – Makau kua (9) te’n Tedim a nihveina a dingin hongsat leuleu uh hi.\n(Col. Khen Za Moong)\n* AD 1840-1868- Pu Kam Hau in Tedim gam uk hi.\n* AD 1870 – Tonzang khua kisat\n* AD 1877-1878- Guite teng avek phial in saklam/ leilulam ah tai uh hi.\n* AD 1895 – September kha in Zogam pen Kawlngam khutnuai ah tunghi.\n* AD 1896 – Chin Hills regulation Act piang hi.\n* AD 1948 – Kawlngam in suahtaakna ngah in, Chin We Thi Tha Tiang kici hi.\n* AD 1974 – Chin State ci-in kilaih hi.\nOmna tawh kizui-in kampau 12 bang i nei hi\n1) Teizang 7) Khuano\n2) Saizang Hualngo\n3) Sizang 9) Guite (Vangteh pau)\n4) Zo 10) Paite\n5) Thahdo 11) Phaileeng\n6) Dim 12) Losau\nZO GAMAH CHRISTIAN BIAKNA HONG TUN DAN\nKhristian biakna England gamah AD 597 kumin St. Augustine in Khristian biakna tun pan hi. Tua ma-in Zomite mah bangin English ten zong sing bul suang bul, dawi namkim mah bia uh hi. Laimal zong nei lo-in thu pen la vive mah tawh ciamteh uh hi. Venarable Bede (AD 672-735) in Latin laimalte tawh English laimal bawlsak hi. England Kumpipa Alfred the Great (AD 849-900) in lai lam nakpi takin tha pia-in, Hebrew, Greek leh Roman lai tei theih tei mawh teng English-in teisak khin hi. John Wycliffe (AD 1324-1400) in Latin pan English-in Pasian’ thu bu(Lai Siangtho) teikhia hi. Kumpinu Victoria (AD 1819-1901) hun panin English te’n ni tum lo leimong dong gam tampi uk hi. Hih hangin, singlamteh in Coloniel flag nung zui-in leitungah Khristian biakna leh English pau leh lai hong kizeelin tudong biakna leh pau taangzai pen leh minthang pen suak hi. Zogam hong tung mikang missionary-te Zogamah zong Mikang galkapte nungzui-in coloniel flag mah tawh Khristian biakna hong tonkhawm ahi hi. Zogamah mikang missionary mi sagih (7) hong pai uh a, 1899 kum a kipan 1966 kum dong hong khoi uh hi. Hong tung masa pen Rev. A.E. Carsonte nupa hi a, 1899, March 15 ni-in hong tungin, 1908 kumin gilpeng natna tawh Carson si-in, Halkha khua-ah kivui hi. A zi ciah tuan lo-in 1922 kum dong hong om hi. Carson in cidamna lam kisam sa-in, a ngetna hang tawh Dr. E.H. East, M.D. pen 1902 kumin hong tung hi. A mah pen mi piangthak mahmah khat hi a, “Mi kuama pai nop lohna penpen munah hong sawl un,” a cihna tawh kituakin Zogam hong kipuak hi. Zogam dung leh vai-ah khualzin kawikawi-in, ha na leh gawl/tawl bawk at hi. Zomite in lamdang sa lua uh ahih manin Dawi tawh kipawl hi in teh, ci-in ngai zawsop uh hi. Dr. East 1908 kumin ciah hi. Dr. John G. Woodinte nupa 1910, December kha-in Zogam hong tung uh a, cidamna lam mah seem in, 1915 kumin ciah kik uh hi. Rev. C.U. Straits-te nupa 1926 kumin hong tung leuleu uh a, Lai Siangtho Sang hong bawl uh hi. Rev. Joseph Herbert Cope-te nupa Tedim khua-ah kiphual dingin 1908 kumin hong tung uh a, ahi zongin Rev. Carson a sih manin Halkha khua-ah a om phot kul a, 1910, November ni 1 ni-in Tedim khua hong zuan thei pan hi. Amah Zogam missionary-te lakah na a seem pen ahi hi. 1938 kumin Mizogam missionary-te tawh gamgi-ah kimu dinga a paina lamkalah nattunin June 11 ni-in a zi leh a tate muh lohin si hi. Halkha khua-a Carson topa’ haan tawh kizomin kivui hi. 1939, December 2 ni-in Rev. Frabklin O. Nelson hong tun behlapin, a ma’n Zomite’ lakah a lian mahmah thu thum(three giants) – haina (ignorance), natna (sickness) leh launa (fear) om hi, ci hi. 1951 kumin a innkuanun ciah kik uh hi. 1995 kumin Minnesota khua-ah hong nusia hi. A zi Phileda Nelson dam lai hi. 1946 kumin Rev. R.C. Johnsonte nupa hong tungin Halkha khua-ah kiphual uh hi. Kum 20 sung hong om uh a, Lai Siangtho tei leh Lai Siangtho Sang lam seem pen uh hi. Kawl kumpi in, “Kawlgamah gamdangmite om thei nawn lo ding,” ci-in thu hong bawlna hangin Zomite nutsiathuai nai het lopi-in 1966, May 28 ni-in America-ah hong ciahsan a, mikang missionary dang hong tung nawn lo hi. Hih mikang missioanry sagihte lakah, Rev. J.H. Copete nupa leh Rev. Franklin O. Nelsonte innkuan pen Tedim khua-ah kiphual uh hi. Rev. Carson in Sang hong phutin, Rev. Cope in laimal hong bawlsak hi. Dr. East leh Dr. Woodin ten cidamna lam seem uh a, Rev. Straits, Nelson leh Johnson ten Lai Siangtho lam hong hilh uh hi.\nCARSON TONU MAH THUPI SA ING\nZogamah mikang Khristian missionary-te hong tun zawh kum Za (Evangel Centenary) a cin theihna bulpi khat pen Carson tonu’ vang ahi hi. Bang hangin Carson tonu mah thupi sa ka hiam, cih leh, Zogam hong tun zawh kum 9-na, 1908, April 7 ni-in a pasal Carson topa in gilpeng natna hangin sihsanin Halkha khua-ah kivui hi. Tua hangin, Rangoon, phualpi-a a nei Women’s Baptist Foreign Mission Society of the West in Carson tonu’ kiangah, “Na pasal in hong nusia ta a, na Pasian nasepna uh lah mainawt thei lo ahih si tawh hong ciahkik mai in; midang zong hong puak nawn kei nung,” ci-in lai khak hi. Carson tonu in “Kei hong khek ding nong puak mateng uh Zogam nusia ngeilo ding hi ing; nong puak kei uh leh Zomite’ lakah ka lu ka phum mai ding hi,” ci-in dawnna lai thuk hi. Hih bangin Carson tonu a pasal in a nusiat zawh ciangin zong 1922 kum dong maban zomin Zomite hong ompih hi. Carson tonu kici, Mrs. Laura Hardin Carson pen America Baptist Foreign Society of Missionary-in Zogamah Lungdamna Thu puak dinga a sawl Rev. Anthur E. Carson tawh Rangoon-ah kimu tawmin hong kiteenna uh hangin Zogam hong tung hi zaw hi. A nupa-un Zogamah 1899, March 15 ni-in hong tung uh a, Khristian Missionary masa pen hi pah uh hi. Rev. Carsonte nupa pen kammal khat tawh zong a hopih theih loh a hi a kulite tawh taangham nisa vuikai nuai-ah gilkial dangtaak thuakin, hoi dengdengin Zogam hong manawh uh a, haksatna tampi hong nawk to ngiatngiat uh hi. Zogam hong tun uh ciangin, a mite a etet uh leh amau gam tawh kikhaisa lua mahmahin, “Hih lai mualdawn gamkeu munah bang ci nuntaak ding a, Pasian’ na koi ci kisep theih ding a hiam?” ci-in lungkia-in Carson tonu kapkap mai hi. Carson topa in, “Tua bangin pau kei in; hih banga minam kep loh it lohte it leh keem dingin, ei hong thahatsak Khris hangin na khempeuh kinawk zo ding hi,” ci-in Phil. 4:13 sunga Lai Siangtho kammal tawh hehnemin khamuan hi. Tua hun lai-in Zomite niin lua kisa-in, a nuih uh ciangin a mailam uh kithei thei bek hi. Nuntaakzia niam lai lua mahmahin, kisil namel zong kithei nailo a, kihhuai-in, namsia thei mahmah uh hi. Carson tonu in niikbawksiing teeng thei zel a, tua pen Zomi te’n a muh uh ciangin lamdang sa mahmah a, lawn(khoih) hamtang sawm den uh hi. A lawnna uh hangin Carson tonu’ niikbawk sawt siang man lo-in niin khin pahpah hi. A kisilna uh satpiang zong Zomite in a muh uh ciangin bang cih thei lo-in, pawl khatin neksak sawm thei zel uh hi. Tua bek tham lo-in, Carson tonu’ ha pen kham(gold) tawh kiphop ahih manin Carson tonu’ kham hapaak lamdang leh muhnop sa mahmah uh hi. A mu nuam mi tawlnga lo-in ni thapai-in a muuk/kam lisakin ki-en liang zel hi. Hih pen Carson tonu in hun lem zatna-in nei a, Zomite Pasian thu mopna-in zang hi. Carsonte nupa in inn hoih tak khat lam uh a, a zawh uh ciangin Zomite in, “Mikangte inn leh Vantung koi a hoih zaw tam,” cici zen uh hi. Zogal hong suah ciangin, Mikang teng thah ding vai hong om a, Carsonte nupa zong thah kisawm hi. Upa khat in Carsonte hehpih ahih manin, “Na kihem un, thah ding hong kisawm hi,” ci-in hilh hi. Ahi zongin Carson in, “Pasian pen ka belh suangpi hi,” ci-in tai nuam lo hi. A cih bangin, Carsonte nupa thah a sawmte a inn uh a tun ciangin, lainat kikin khoih lo-in hawi kik takpi uh hi. Tua ciangin, 1917 kum khawng dong Khristian a suak nuam Zomite in Innpipa’ kiangah phalna a nget/lak masak uh kul hi. Tua banga a gamta lote dangka peek sawm(Rs. 10) ta kigaam zel hi. Zogamah Khristian biakna hong kizelhna leh Zomite khawphawkna bulpi khat pen Carson tonu’ Pasian muanna leh cihtakna hang ahi hi. A pasal in a nusiat khit ciang zong lungkia lo-in a mabante zom to suak a, kum 20 vaal hong ompih sungin Lai Siangtho tampi teikhia-in, dictionary bute dong hong bawlsak a, hong lim pattah mahmah hi. 1922 kumin Carson tonu in dam lohna hang tawh a pasal kiphumna Zogam leh a it Zomite nusia-in, America gamah hong ciahsan a, 1942, July 19 ni-in Honolulu khawpi-ah a na a sepsak a Topa kiang zuanin hih leitung nusia hi. (Hih thului pen Aizawl ZBC pawlpi in Zogam Evangel Centenary (1899-1999) phawk nanga a bawl Magazine bu sunga J. Thang Lian Pau’ gelh hong kiteikhia ahi hi.)\nZo minamte Lai Siangtho neih kipat dan hih a nuaia bang hi. (Source: A critical Historial Study of Bible Translations Among the Zo People in North East India by Rev. Khup Za Go) Portions NT Bible\nLusei 1898 1917 1959\nMara 1912 1928 1956\nTedim 1914 1932 1977\nVaiphei 1917 1957 1979\nHaka 1920 1940 1978\nHmar 1920 1946 1968\nAsho 1921 1954 -\nKuki/ Thadou 1924 1942 1971\nFalam 1933 1952 1991\nKhumi 1935 1957 -\nPaite 1940 1951 1971\nBaite 1949 1985 -\nZotung 1951 – -\nGangte 1952 1959 1991\nKom Kem 1954 1976 -\nSimte 1957 1975 1993\nHallam(Chorei) 1960 – -\nBawm 1961 1977 1989\nZou 1967 1984 -\nDarlong – 1987 – //\nSource ; Lungdamna Aw, Lom 5 Hawm 11 leh 12, Nov-Dec. 1980, laimai 1, Lom 6, Hawm 1 January 1981 laimai 1 pan a kiteikhia)\nItem Reviewed: A THEIH HUAI ZOMI TE TANG THU Description: Rating: 5 Reviewed By: Cinpu Zomi


url: =Galati 2 | Siantongluan\nTuazawh kum sawmleli khit ciangin Barnabas tawh Jerusalem khua-ah ka paikik a, Titus zong ka tonpih hi.\nPasian hong sawlna tawh tua lai-ah a pai ka hi hi. Ka nasepnate a mawkna a suahkhak ding utlo ka hih manin makai liana kineite tawh a tuamin kimuhna khat ka nei a, Gentail mite lakah ka hilh lungdamna thute amaute kiangah gentelna khat ka nei hi.\nKei tawh a kithuah Titus nangawn Grik mi hinapi-in a vun ki-atsak tuanlo hi.\nAhi zongin mi pawlkhat in atsak nuam sam uh hi. Khrih Jesuh tawh ka kipawlna hangun suahtakna ka ngahna thu uh a kansim dingin amaute thu um mi kineihkhemin kote lakah hong kihel uh hi. Amaute in kote pen sila hong suaksak nuam uh ahi hi.\nLungdamna thuman taktak pelem hetloin note-a dingin a kipsuak theihna dingin amaute deihna themkhat zong ka zui het kei uh hi.\nJerusalem khua-a om makai liana kinei mite in kei nasepna tawh kisai thu-ah bangmah genthuah ding neilo uh hi. (Pasian in maitang zahtak tuam nei tuanlo ahih manin hih bangin thu a gen ngam ka hi hi.)\nAmaute in genthuah ding a neih genloh, Jew mite tungah lungdamna thu hilh ding nasep, Pasian in Peter tungah a piak mah bangin, Gentail mite tungah lungdamna thu hilhna ding nasep, Pasian in kei tungah a hong piakna thu a muzaw uh hi.\nBang hang hiam cih leh Jew mite lakah sawltak nasep a sem dingin Peter a koih mah bangin Gentail mite lakah sawltak nasep a sem dingin Pasian in kei a hong koih hi.\nMakai-a kinei James, Peter, leh Johan-te in Gentail mite lakah nasem dingin Pasian in kei hong sehna thu thei uh ahih manin, Pasian sungah nasemkhawm khat ihi hi, cih hong lahna uh limin kei leh Barnabas tawh khut kiletna hong bawl uh hi. Kei leh Barnabas in Gentail mite lakah na semin amaute in Jew mite lakah na a sepna ding uh thukimna ka nei uh hi.\nKote in amaute lakah a om mizawngte ka phawkding uh hong kal bek a, tua lah kei zong ngaihsut penin ka neihsa thu mah ahi hi.\nAntiok khua-ah Peter hong hawh sungin a gamtat khialhna hangin thu uppih mite lak mahah amah ka taii hi.\nJames in a hong sawl mi pawlkhatte, tua khua-ah a hong tunma-in Peter in thu um Gentail mite tawh an nekhawm napi-in, Gentail mite vun at ding hi, a ci mite a kihtakna hangin tua mite hong tun ciangin Gentail mite tawh an nekhawm ngam nawnloin hong kihemkhia hi.\nThu um Jew midangte zong hong meidawisuah a, amaute gamtatna hangin Barnabas nangawn meidawi-in amaute bangin hong gamta hi.\nLungdamna thu tawh kizui-in a mantakin gamtalo uh hi, ci-in ka muh ciangin amaute khempeuh zakin Peter kiangah, "Nang pen Jew mi hinapi-in Jew mi bangin gamta loin Gentail mite bangin a gamta khinsa na hi hi. Tua bangin a gamta khinsa hinapi-in bang hangin tu-in Gentail mite, Jew mite bangin a gamtatna dingun na gamtatna tawh lakkik na hi hiam?" ka ci hi.\nA taktakin ci lehang kote pen ka pian ka patun Jew mi ka hi uh a, "Mawhnei Gentail mi," ka cih pawlte uh ka hi kei uh hi.\nAhi zongin Jesuh Khrih upna hang bek tawh Pasian tawh kipawl theihna kingahin, Thukham zuihna hang tawh kingah ngeilo hi, ci-in ka thei uh hi. Kote mahmah in zong, Khrih hangin Pasian tawh ka kipawl theihna dingun Jesuh Khrih ka um uh a, Thukham deihna ka zuihna hang uh tawh hilo hi. Bang hang hiam cih leh Thukham zuihna hang tawh kuamah in Pasian tawh kipawl theihna ngah zolo hi.\nTua ahih leh Khrih ka upna hangun Pasian tawh kipawl theihna ding ka hanciam uh ciangin mimawh mah ka hihna uh ka thei uh hi. Tua ahih leh Khrih pen mawhna a piangsak a suakding hiam? Suak hetlo ding hi.\nThukham zuihna hang hilo hi, ci-in ka phiatsa uh thu tu-in pankik leuleu leng keimahmah Thukham khialpa ka suakkik zel ding hi.\nThukham tawh kisai-in ahih leh Pasian-a dingin ka nuntak theihna dingin tua Thukham mah in kei hong thatkhin ahih manin Thukham tawh kisai thu-ah misi bang ka hi hi. Singlamteh tungah Khrih a kithah lai-in kei zong amah tawh a sikhawm ka hi hi.\nTua ahih manin tuhuna ka nuntakna zia pen kei hang hi nawnloin ka sungah a hong om Khrih hang ahi hi. Tua hi a, keimah hong itin, keima-a dingin a nuntakna a hong pia Pasian Tapa ka muanna tawh tu laitakin a nungta ka hi hi.\nHih bang ka gen ciangin Pasian hehpihna thupha ka deihlohna ahi kei a, Thukham zuihzawhna hangin Pasian tawh kipawl theihna om hi leh, singlamteh tungah Khrih sihna a mawkna hi lel ding hi, a cinuam ka hizaw hi.


url: =Jerusalem pan Zomi Party Gualzawh Pawi lungdam pihna :: ZOMI DAILY\nposted on 9 December 2015 at 5:53 am Lomkholna: Khaibawi, News, ZCD, Zomi\nZomi Party gualzawh na hong pia, I biak Pasian tungah Lungdam Kohna Pawipi Zomite Khuapi lian pen khat ahi, Tedim khuapi, Faith Baptist Bible Collge (FBBC) Sang huangpi sungah ni 11/12/2015 ni-in ki bawlding cih thu sapnalai ka ngahteh, ka lungdam mahmah a, agel, a vaihawm, asem, abawlte zong, gelsiam, vaihawmsiam kasa mahmah hi. Lungdam kohna neih pen Christiante dan leh Christianta ding in a thupi mahmah khat ahi hi.\nKawlgam ki ukzia hong tamtel pihlote leh Zogam leitang ngahkik nading leh Kawlgambup in suahtakna a ngah kik nading in asun, azan cilo a, huihpi, guahpi leh mi ngongtatte mat le hen thuak in, a innsung, a bangkuasung nangawn uh limtak a, a vaihawm manlote thuakna, a telpihlo te’n thupisa khollo khading uh hi. Mi pawlkhat bangin amau gam hiven a gualzo mah keiding uh maw, hong cihsan khalai maiding uh hi. Ahi zongin Kawlgam ki ukzia a telte leh Zogam leh Kawlgambup in suahtakna a ngahna dingin, na asemte’ gimdan, thuakdan, a telpihte khempeuh in lungdam kohtak mah ei, ci-in lungdampihciat ding uh hi. Banghang hiam cih leh Zomi Party ki telna ah a lut loh kum 24 kim bang hita a, Zogam bangah galkap Party leh Party pawlkhat Zomite sungah zungthukna khaman mahmahta uh hi. Party pawlkhat bangin kitel kik-ah gualzo nuamlai uh ahih manun khua Hausate leh a mizatte uh khasum na mawk piakden uh hi. Zomi Party te’n mi Sum pia cih thadah khualzinna ding, lapsap nangawn baih a salo ahi uh hi. Tuaci bang kawmkal ah I biak Pasian mah in a mite hamsat zia hong tel-in hong nusialo a, gualzawhna hong pia hi. Party dangte bangin Sum le pai tawh Mee(vote) a zongding hileng, bang mah ki neilo ahih manin hici bang Lungdam Kohna Pawipi I bawlzo kei ding hi.\nZomi leh Zogam leitang, a mangthang nading leh a beimang nadingin na asem te’n “Zomi cih bang om ngeilo, Kum 2014 Kawlgam Census ah 914 ah min a gelhte gamdang mi suakding hi, Party min dingin Zomi min zatsang in Chin min zangzaw le-uh gualzo zawding uh, Zomi cih peuhmah theingei keng,” ci-in mitampi tak khemin alau theihtheihna dingun thu agen uh I theihciat ahi hi. Ahi zongin gamdang mi asuah gen malak un 2015 Kawlgambup kitelpi ah 914 Zomi a gelhte Mee(vote) tang deih in sukdian, todian leuleu uh hi. Gamdang mi kici peuhmah in gambup ki telteh Mee(vote) khia thei cih bang leitungah om nailo hi. Chin min zatna in gualzawhna hongpiading hi leh tutung in Chin Party ten tutna neukhat beek ngahding uh hi. Tutna neukhat zong ngahlo uh ahih manun ZOMI khempeuh in Chin min in gualzawhna hong pialo ahih lamtel ciat in lunggulh in zong neinawn kei ni. Chin mi cih bang leitungah khat zong omlo a, Chin cih pen State min ahi hi. US te kiangah Tulsa people, Florida people vaci leucin zaknop hongsa hetlo ding uh hi. Tulai tak a, Chin min a zanghte’n la aphuah uhteh Laimi cih na zangh uh ahih manun, Chin min pen Business leh Zomite valhtum dinga a zat uh ahih lam telsiamta ni. Makai pawlkhat zong na suktai, no totai nawn kei un, cih nophuai liang hi.\nZomite hong ki suamzia hici bang kawmkal ah Zomi Party in gualzawhna hong ngahteh Kawlgambup leh leitungbup thu ki zakna Media khempeuh ah eisawl kullo, ei gen kullo in Zomi min kigen ziahziahta hi. Nainganyi(Politics) sep a thupitzia khangthak Zomi te’n telhuai mahmah ahih lam zong, hong phawk sak hi. Mailam ah Zomi Party te maban a zomding I om kei leh I om masiah I vengte khutnuai leh mi namdangte khutnuai ah ki omden ding ahih lam Zomibup in phawkhuaita hi. I biak Pasian in khangthak Zomite mipil, misiam, mihangsan, mi citak tampi hong pialai hen. Israel mite makaipi Moses(Mosi) in Egypt kumpi huangsungah annlim, tuilim nono ne-in nuamtak in a omding sangin, a mipihte tawh gentheihna thuakding a telzawk mah bangin Pu. Chin Sian Thang leh Zomi Party makai te’n zong galkap kumpi te’n innhoih, lo hoih, mawtaw hoih nono hong pia nung, na nasep khawl un ci-in nadap zolzolta le-uh Zogam leitang leh Kawlgam bup in suahtakna a ngah masiah ci-in haksatna, gentheih na, vuakna, satna, mat le hen thuakna natel zaw uh hi. I biak Topa Pasian in Moses mah bangin Pu. Chin Sian Thang leh a seppihte cidam in kumsawtpi a mipihte hong nuntakpihlai dingin thupha hong piaksak henla ZOMI PARTY zong, cidamin Zogam leitang khantohna, suahtakna hong hisak hen.\nHih hun ah kong ki helnop mahmah hangin ka Sang ua te’n “Old Testament Field Study” dingin Israel ah mi 22 hong sawl uha, zingsangtho, kithawi annne kuankhia, a munteng va-en, nitak tunteh kikhek, annne, laibawl kipan hiden ka hih manin kong ki helthei kei a, aki helkhate hampha kongsa mahmah, kong eng’ mahmah hi. Ken leitung Jerusalem panin kong lungdampih sangin I biak Topa Pasian in van Jerusalem panin Zomite gualzawhna leh I lungdam koh biakpiakna hong lungdampih zawlai dingin ahih manin kalung damdiak hi. Topa Pasian in a bawlsa Zomite mailam ah zong, lungdam kohna hun a bawlbawlzo ding leh ama thuphate a zeksiam dingin leitung bei dongin hong makaih denta hen.\nZomite hong phawk den,\n23 Hillel Street, Jerusalem-9458123\nDate: 4/12/15 Friday\nPrevious: Nu Niang Man Vung in hong nusia\nNext: Mom Lai Lungzuan – 4


url: =JANUARY 23, 2021 ~ MUC\nAdmin 12:48:00 PM Articles, Offertory Reading Zomi\nJoshua in Pasian a Masak Manin\nPasian masak ding cih pen hamsa hi. Joshua nunzia panin Pasian masakna tawh kizui bang thu tuni-in bang hong hilh hiam?\nJoshua in Egypt gamah saltang mi khat hi ngei hi. Sila nunzia thei mahmah hi; tote in silate vun kolh liangin a bawlnate uh a mit kha-ah mang lo hi. Tua leh ni khat, khangham khat mi khat in Pharoah kumpi innah hong pai hi; hih mipa in Israel mite saltanna pan khahkhia dingin va pulaak hi. Joshua in a nungta Jehovah in Egypt pasiante a nuaikoihna tampi mu khin hi. Tua khit a sawt lo-in Joshua in tuipi tungah lampai-in tuipi a kantan hi.\nA sawt lo-in Joshua in Moses nungzui khat hong suak hi. Moses in Sinai Mual panin Pasian in Moses tungah thukham sawm piak hunlai-in zong Mual bulah Joshua in ngak hi.\nPasian in thukhamte hong pia hi. A nungciangin Pasian khapsa gam a va en dingin a mipihte in Joshua paisak uh hi. Joshua in lau-na leh lawpna tawh kidim kha ding hi. Gam en a lawmte va pai uh a, Joshua in tua khua mite leitang hoihna amuh ciangin a mipihte teen nadingin lunggulh mahmah hi.\nAhi zongin a sawt lo-in Joshua in tua gam va luah ding lawpna thute za lo-in a paipih a lawmte lau-na leh kihtakna thute bek za hi. Gam en a pai mi sawmte in Joshua tawh amuh uh kibang hi. Ahi zongin a thu khupna- a ngimna uh kibang lo hi. Canaan mite in amaute langdo-in susia ding cih thei uh hi.Joshua in Pasian kamciam masak in, do ding ngaihsun hi.\nA tawpna-ah kum 40 khit ciangin Joshua in khapsa gam sungah a mipihte lutpih hi.Tua bangin a mipihte a makaih thu-ol hi lo hi. Ahi zongin Joshua in khutlet khat nei tawntung hi; bangbang piang taleh Josuah in ahihna khempeuhah Pasian masak hi.\nJoshua in a mipihte tungah bang pulaak hiam cihleh Joshua 24:15:\n“Tuni in teel un; kua na sem ding na hi uh hiam? Na pupate uh pasian nasem ding maw, Gun galah om Amorite pasian na sem ding maw? Ahi zongin kei leh ka innkuanpih in Topa n aka sem ding uh hi” ci-in a mipihte to-na pia hi.\nJoshua in Pasian masak hi; ahihna khempeuhah Pasian in ompih hi. Joshua bangin eite in zong na khempeuhah Pasian i koih masak ding kisam hi.


url: =Zomi, Zogam, Zolai, Zopau\nZomi pen koi pan kipan, koi pan mengkhia, kuate suan leh khak cih a bul tak pan suut theihna i neih pakloh hangin minam lomkhat, phung khat hi peuhmah hang cih a kilatna dingin i tenna gam, i kampau leh i laigelhdan kilamdanglo hi. Tua manin minam khat hi peuhmah ding cih kitel hi. Mihing masa Adam pan suut suksuk leng koi pan pengkhia teng Zomi ihi hiam cih i kan theihpakna omlo hi. Tuma kum tulkhat sungah zong lehsut kik pak leng a baihlo khat hi a, ahi zongin tuma kum 100, kum 500 cihtote pen suut taktak leng a kiphulzo lel ding tawh kibang hi. Zomi laisiam leh thukan, pilna, laitan sangpi neite in amau mun ciat ah suut ngekngek uh hi cih mangngilh kei ni. China gam pan pem, lal suk hihang a kici pen 'kam tawh kihilh tangthu' ah i neih manpha pen khat suaklai hi.\nChinese te tawh i kinaih mahmahna tampi a om mah bangin mi pawlkhat in Israel minam khat peuh ihikha tam ciin na gen uh a, tua zong i kibatna pawlkhat a muh uh ciang 'ahi kha tam' acih mah uh a, zong kibatna pawlkhat nei takpi hileng kilawm hi. Min phuah dan, mintap leh minphuak i neih citciat khawng Zomi ihih a angtanhuaina khat hi a, Zogam i nusiat ciang zong i kep dinga hoih mahmah khat hi bilbel hi. Chinese te in zong na nei uh a, ahi zongin nitumna lam gamte nuntakzia a lim zat mahmah khit uh ciang mintap leh minphuah cih khawng a kulna theilo, kisam sa nawnlo hiam, ahih kei leh khual manlo uh hiam hi ding hi -- nusia hiaihiai uh hi.\nNu leh pa leh sanggam u leh nau i kikhual liailiai khawng Zomi hih a nopsak mahmah hi a, kikhualna kihuaina om kei leh ganhing banga eima nek ding ciat zonga manlah ding, i tam muh ni tam nek, i tawm muh ni tawm nek; nek ding i muh kei leh puul sih ding hilel hi. Nek leh dawn bek tawh buailo a kizopna, ki itna, kikhualna leh kikholh khawm liailiaina tawh i nuntak theih pen a hamphat-huai mahmah hi. Zomi te bek tua bang hi cihna ahih loh hang minam tampi lakah Zomi zong tua banga nuntak hoih neite hihang.\nZomi te bek hilo leitung minam tampi zong amau gam nusia in gam tuamtuam ah diangkhia in nasem, sum zong, summetbawl, sangkah, nek leh dawn ciam kawikawi cih bangin omta uh hi. Tua banga dingkhia pawlkhat ciahkik uh a, pawlkhat tamsuak uh hi. Pawlkhat kileh kawikawi in pawlkhat lah vakkhia seselo hi. Minam dangte bangin Zomi zong amau gam bek ah busa nawnlo cih hong lak hi.\nZogam pen Zomi te tenna gamkuam leh mualdung te hi a, inn leh lo neiin kum tampi ana kiphualna mun uh ahi hi. Kam tawh pupa tangthu hong nusiat mah bang un Zomi te pen China gam pan taikhia in lui taw lam gam manawh in a pai uh ciang Kawlzang leh Zogunpi dung suk teng ah na vaitham suksuk uh a, tua panin huih siang laanna mual dawn ah Khampat (kham kipatna mun) a tun uh ciang na kahto uh hi. Tuni zong na teengsuak uh a, tuni a Zomi te tenna Zogam i cih pen ahi hi. Himalaya mual dung kikhamto mong lam ah i ten laitak in leitung politics gam nih leh thum in Zomi te tenna gam hong ziktan kha a, ahi zongin Zomi te tenna Zogam kiphelkham nai tuanlo hi. Zomi te tenna gam peuhmah Zogam hipah lel hi. Zogam zong kibehlaplap lel a, zong khangkhang lai ding hi. Banghang hiam cih leh Zomi milip zong kitam hiaihiai sam hi.\nZopau pen Zomi te in i pau zat pen hipah a, tuibuk muam kawm, zazial tep kawm a i holim litlit theihna kampaute hipah hi. Niangtui hawp kawm, ningzu dawn kawm a lia leh taang, lawm leh gual kikholh ciang kihopihna khempeuh Zopau hi a, a lian a neu in a theih kim dikdek pau leh ham ahi hi. Zomi te leitung a kibehlap ciangin kim leh pam tawh kizopna tuamtuam lampi hong kihong a pau thak leh vaithak tuamtuam i nei hi. Sumbawlna leh lawmbawlna ah kampau dang i zat a kul hun om a, i meetna dingin a kisam ahih manin tuate zong i zang thei pah hi. Ahi zongin Zopau leh Zongeina tawh tua kizopnate kikhek ngeilo hi. Zopau leh Zokam i zatloh a midang pau tawh i kizop ciang zong Zomi lungsim leh Zopau Zolaite a kiam cihna hi tuanlo a, a kisapna ah 'vanzat' bangin a kineipak bek ahi hi. Zomi peuhmah in Zopau i kepcing ding, i zat ding, i zuun ding a pelmawh ahi hi.\nZomi te mun leh mual kidangin awging tawh i kiholim theihloh ciangin i kizopna ding, i kikupna ding vai khat a kisam om a, tua pen Zolai tawh i suut, i ciamteh, i kikum hi. I gennop khempeuh laidal tungah laikung tawh kui ziau in laiip tawh tuamcip in i kikhak kawikawi a a ngahte in a gelhte gennop khempeuh na thei in na kiho, kithuza thei uh hi. Tua Zolai pen manpha mahmah a, kiho, kizopna bek hilo in Zomi thu, Zomi la leh Zomi ngeina tuamtuamte kepna ding zuunna dingin na kizang thei pha mahmah hi. Tua manin Zolai kep dingin thupi a, khangsawnte in zong a theih dingin a kisam ahi hi.\nComputer khempeuh ah lah Zolai gelhna ding olno takin kinei lel ahih manin Zomi te hun leh vai khempeuh pen a 'gel khinsa' khat na om hamtang dingin ka ummawh hi. Tua hi kei leh ei gel tawm ding hileh hizah manlang nailo maithei hi. Tua manin 'kua in Zomi hong kem, hong khual hiam' cih pen i suut ding, i kan ding, i phawk ding, i mangngilhloh dingin thupi kasa mahmah hi.\nZomi hih nuam semsem a, Zomi ihih a thupina i thei semsem hi. Zomi, Zogam, Zolai, Zopau cih khempeuh hizaha a khantohna i suut ciang - ei theihloh in hong matutpih, hong huai, hong kem, hong khual mahmah hong domto den khat om hi cih i mu hamtang ding hi. Tua zaha Zomi te hong kem kua hi ding hiam cih pen Zomi khempeuh in i mangngilh khak hetloh ding ahi hi. Tua hong khual hong huai pen kua dang hilo in VAN leh LEI a piangsakpa hi hamtang ding hi cih ka um hi. Zomi in i kalsuanna khempeuh ah Pasian tawh i kalsuana Amah i mangngilh hetloh ding thupi kasa semsem hi.\nZomi vai khempeuh ah Pasian khutma kimu thei den hi. Lungdam si ung Topa.\nBy: Hau Za Cin


url: =Interview: Cinpi (Idol) – Lasiam, Laphuak, Video Film Star :: ZOMI DAILY\nposted on 17 February 2012 at 2:51 pm Lomkholna: Article, Celebrity, Interview, Sawltak\nZomiDaily :: Cinpi pen mitampitak inzong ih theihsa hikhin khading a, ahihhang tutung ZomiDaily tawh ki muhkhopna neithei kahih manun amathu kong suaksak uhhi. Cinpi ii Talent ahi pilna siamna te mitampitak in ihtheihbeh semsem nadingin amahtawh kaki holim kamkupna uh kong suaksak uhhi.\nCinpi (Idol) pen aminpi Cin Suan Thang (Guite) hi a, Pa Nang Pau leh Nu Gin Za Cing te tapa ahihi. A khualui uhpen Thangkai Suangpi te hi’n, Kawlpi ah akhangkhia khat ahihi.\nCinpi’ minnung ah (Idol) acihna thupen ahihleh 2010 Malaysia ZOMUS Idol lakidemna ah akhatna ong ngah ahih manin, tuapan akipan alawmte’n Idol ci’n sam uhhi. Tuadungzui-in Cinpi (Idol) ci’n amanzong Album min ah ahi zongin, amin agelh peuhpeuh ciangin “Cinpi (Idol)” cih azangsuaksuak ahihi.\nCinpi (Idol) pen lasaksiam bek hilo in, laphuah zong asiamkhat hi a, Pasian’ la aphuah, agelh bekbek cileng dawng 70 bang phakhin hi. Tualo Itna Ngaihna Love Songs pen dawng 17 bang phakhin cihzong kana theikhia uhhi.\nNungdeuh 2011 kumin “Kabelh Suangpi” cih thulu tawh Album khat ongbawlkhia a, tua Album sung a la kisa khempeuhzong Cinpi gelh, phuahsa vive ahihi. Ama Album banah alawmte Album khawngahzong lasakna leh lagelhna tawh huh tawntung hi. Album pawlkhat aki helnate pen:\nKabelh Suangpi :: 2011\nLai Mai Thak :: Tulaitak MTV ki hawmkhia\nNang Ading Ka Zaideih :: Kapno\nYouth Center :: Kawlla\nHih atung a ihgensateng banah tulaitak Zomi Video Film khat akizaihsan laitak hi a, tua Video zong asawtlo in ongki hawmkhia tading hi. Tua Video pen “Exodus Pan Itna” cih thulu tawh ong suakkhiading a, Cinpi (Idol) pen tua Film sungah Actor asem ahihi. Tua Video tangthu pen Itna Ngaihna thu leh Pasian thu aki gawmkhawm hi ci’n Cinpi (Idol) in ZomiDaily tungah onggenkhia hi.\nCinpi (Idol) tawh holim kamkupna pawlkhat:\nZD: Na damhia, Cinpi? Ki muhtheih lungdam hangei.\nCP: Dambuang ingei, keizong ki muhtheih lungdamsem ingei.\nZD: Tulaitak na Video bawl uhpen cikciang ongki hawmkhia theiding ahia?\nCP: Zomi Nam Ni tawh akituak in hawmkhiading kacih uh hi’n, ahihhang ki tellian naikei.\nZD: Na Film sungah bangdan Acting Character sem nahia?\nCP: Gamtat siatna tawh kidim, ki sikkik cihdan hi. Fighting zong tawm kihel.\nZD: Tua ahihleh gamtat siatna tawh na kineih laitak bangcidan Mood tawh Act nahia?\nCP: Hahaha…. Haksa luapian ei, zukham hiden mai. Cikmah in zu aki khamngeilah hilo, baih phakei. Ahihhang kimlepam ah zukham muhngeitengdan tawh ahoihpen dingin limlakkhia, Act cihdan himai…\nZD: Aw… tuakhitciang ki sikkik cileng, tua ki sikkikna eleh? Bangdan in lakkhia nahia?\nCP: Tuazongbel ka khitui taktakmah na luangsak ingei…\nZD: Lasak leh Video Acting ki lamdanna khat onggen ve?\nCP: Lasak pen ei deihdandan sa in, Video Acting ahihleh Director te ongsawl dandan cihding hi.\nZD: Koi haksa sazaw nahia?\nCP: Haksa kawikawi, ahihhang lasakbel ih hihtheihsa khat ahihnatawh baihzaw pian…\nZD: Tunai na la Album thak asuakding aom hia?\nCP: Sawmlua, ki panpan ta. Ahunlem ngaklai ing.\nZD: Pasian la maw? A la te nang gelh maw?\nCP: He, Pasian la mah hi, la khempeuh zong kei at mahhi.\nZD: Tua ahihleh amasa Album “Kabelh Suangpi” leh na bawlthaksawm Album aki lamdanna aomdia? La Style cihkhawng, Music Style, VCD cihte?\nCP: Ki lamdangmah in the. Music lamzong Alter lam tam kihelzaw ahihciang ki lamdang pah cihding hi. Tuaciang VCD MTV zong zaihsawm, Edit sawm ing.\nZD: Na laphuah tengpan na deihpen eleh?\nCP: “Kabelh Suangpi” Album sung a ka Nu kaphuah la penmah hi’n teh.\nZD: Banghang deih cih nonggencian theidia?\nCP: Ka Nu ka itna kakam in acinlohhang, ama ading lamal te Pasian in ongpia, ka aw tawh ong sakhia sakthei cihpen ka lungkim J\nZD: Love Song te Album bawlsawm lomaw?\nCP: Kei lianin bawlsawm nailo, ka la te lawmte piaksawm ing.\nZD: Itna Ngaihna la te phuak cileng tuadan Feeling omngei pianmaw leh?\nCP: Omlua (hehehe…) Ka neutung a ka lawmngaih mahmahkhat in pasal ong neihsan mawk, na sapian kahih ciang a, tua Itna Ngaihna la te ongsuakkhia hizaw… J\nZD: Tu laitak Lasa, Video Film Star khat nahihna tawh kizui-in haksa nasak thukhat, na lungsim ong nawngkai sakthei thukhat nonggen theidia?\nCP: Hihdan vai thupikhat ihneihciang ong gensiasia theisese cihkhawng, ka lungsim ong nawngkai saklua…\nZD: Tua ahihleh nadeihloh lungsim puakzia nam 3 ongki dongleh?\nCP: 1) Zomi te minneiding khat ih omciang ih gensiat sese 2) Hazatna tawh gensiatna 3) Lungsim kawi\nZD: Nahunmapha tampi nongpiak manin lungdam mahmah eileh. ZomiDaily onghawh lengna te kiangah gennop aomhia?\nCP: Lungdam mahmah ing, kei ukna, ka hihtheihna te ong pualsak ZomiDaily tungah ka lungdamlua. Tuaban ah ka lakhui ongsuak zelding, Video zong ongsuakding ahihciang deihsakna lianpi tawh ma hongpanpih unla, ka cinnailohna te ahzong tuapen tua cizaw lecin cihdan Idea pen keitung ngiat ah onggenzaw le uhcin, tua hileh ka lungdam luading hi. Mapang khawmni, ong it mahmah ing. Topa’n thupha ongpia kimciat tahen! Amen\nPresented by Zomi Daily, DeihMang\nPrevious: Penglam in Zomi Nam Ni laplo ~ Hau Za Cin\nNext: Phuitong, Neisok Pakta ~ Zotangmang


url: =Bawmpua kawikawi lai ding i hiam? ~ Hau Za Cin :: ZOMI DAILY\nposted on 2 March 2016 at 7:00 am Lomkholna: Article, Hauzacin\nBawngleng lah kizanglo, Sakol lah kizanglo ahih manin mihing mah in deihtak bawm puak a kul hizen hi. Tua pen i gengen i khankhiatna ahi hi. Tua ci leng a zahpih, a utlo, bawmpua ngei keng a ci nuam ki om ding hi. Ahih hang bawmpua ngei vive sungpan piang ihih ding ka um hi. A theikha manlote mi hampha hi a, mi nuamsa, khang hampha ahi hi. Mai lamah tuni a i gilkial, i gentheih, i haksat, i puakgik khempeuh a theilo hong piang lai dinga, tuate ei sangin hamphazaw kaan lai ding uh hi. Ahi zongin bang minam hong kici tam uh – tua bel thei khang.\nGamdang tung te adingin, tuipi gal kai Zomi kici te adingin i pemna gam ah bawmpuapua lai ding i hiam? I tenna gam ah kizang thei laitakpi mah diam? A kilawm mahmah diam? A hoihpen a hi diam? Mite in mawtaw tawh pua ziauziau, meileng tawh pua ziauziau, vanleng tawh pua ziauziau henla ei bawmpua ngei tengin, “Koh, bawm puak ngeinaseh ung, bawm mah puapua nuam ung, bawm mah puapua lai nung” ci leng mite in bangci in hong mu tam, mite in lamdang hong sa tam, ahih kei leh pil si uh e, amau ngeina mah kembit lai uh hong ci tam. Thei khang maw. Nang na thei na?\nSuahtakna gam ah teng in suahtak nuntakna nungtalo in eima zat ngei kinawk gawpgawp, kisik cip zanzan tactics, a hangsansan a pau zozo thu tawh kalsuan den lai leng eima bawm puapua tawh i kibang dia? Pawlpi sungah nang thu hong mang teng bek pawlpi it ci lecin a dang tengin bangci in hong ngaihsun tam. Nang thu a pai loh ciang midang khempeuh ek zong suahlo in gensia lecin mi khempeuh in hong um in na um hiam? Mi diklohna, mi sepkhialh khat, ahih kei leh mi cinlohna khat ciltui kai lianga na gen ciang nang dik mahmah sa in mi khempeuh in hong pakta in na um hia? A theicianlo te in bel khut na beng kha mah inteh, a theiciante in bel na nunglam ah hong nuihsansan lel ding hi. Tua pen leitung pai dan hi a, thudik thuman deih gam leh minam sungah tuate a kimin om hi.\nSuahtakna gam ah na om ciang a suakta gamte nuntak bangin na nungta hiam? Ahih kei leh inn lam pan na ken, na bawmpi tawh na puak kaankaan ukcip nopna lungsim, thuneih ut mahmahna lungsim, nang bek dik kisakna lungsim, nang thu a lutlohna peuhmah nasepna a diklo a gennopna lungsim cihte na kem cinten laizaw hiam? Rome khua ah na pai ciangin Rome mite bangin na om siam hiam? Rome khua ah na pai ciangin Asia nuntakzia mah na zangzang lai kha hiam? Ciangkang tawh annekna mun ah na khut dimin ann phaam in na kam dim in na bak lala hiam?\nBawm pua kawikawi lai ding i hiam? Puak kullo in a om theihna ah zong pua tentan lai ding i hiam?\nMimal kikona, mimal kicihna khempeuh a kizanglo gam leh minam lak ah i teen ciang ei pawlin zangzang lai veve ding i hiam? Ahi takpi theilo teng kiangah a thei pen bangin pau buabua ding i hiam? Minsiatsaknopna leh kua mah in tua pa, tua nu thupi muh nawnkei hen, thupi sim nawn kei hen cih nopna tawh mite cih giapgiapna te zangzang lai ding i hiam? Tua banga kicih ding ahih leh kuamah gending neilo ki omlo ding hi. Ahi zongin tua bang kicih a hoih pen a hi hiam? Ahoihna khat zong omlo hi. A meetna khatzong omlo hi. Ahi zongin a ci ngamlo peuhmah a guallel banga mipi in a muh ding leh Okay, kigen giapgiap tek leng hilel lo diam. Mi na cih bangin nang zong mite in hong ci leh na ut takpi diam? Hoih hi i cih leh bel ki thukim takin hih tek ding hilel hi.\nAhi zongin tuipi gal kah Zomi te tenna gamte ah a khangto nailo gamte gamtat leh luhek banga mawk hai gamtat om nawn in ka um kei hi. Mite pen pil lua kisa kam khat pau khiat ding zong mite a su kha tam, mite hehna a genkha tam, mite in nopmawh a sa kha tam cih kidawm kawm vive in a kipau ahi hi. Theihkholh loh a hih khialh a om leh zong “Sorry” ciin maisakna a kingen ahi hi. Sawm tintenna leh minsiatsaknopna ngiat tawh kicih vitvet se cih khawng omlo hi. Tua bang mun pan khangkhia, tua bang mi i hih leh zong kipuah kawmkawm ding ahi hi. Ahih kei leh i tunna gamte omzia zuilo in eima nuntakzia mah tawh gamta lailai ding i hiam? Eima bawmpi mah pua kawikawi lai ding i hiam? Mite in nuihzakhuai hong sa lua lo ding maw. Mi tampi zong kikhem zo kha mah ding hi. Mi tampi zong ki umsak mah ding hi. Mite in thudik, thumaan, truth hong theih uh ciang ei i maizum lua lo ding maw…\nNa bawmpuak koih inla, a hun leh mun zui in a kilawm in gamtat kisin in, tua pen khantoh a manawh minam leh gam nuntakzia ahi hi.\nMipi in thu theihcian mahmah kisam hi. A kigen khempeuh up hun hinawnlo. A gen ngam peuh thuman gen hi tuanlo hi. Mi neu pen in zong suahtakna nei hi. Rights nei hi cih theih hun hita hi. I bawmpuak museum ah koih in i mawtaw i vanleng, meileng ding mitsuan hun hita hi.\nMinpha leh minthan bek a ut, tua bang a zong luate mipi in nawlkhinkhin hun hita hi. A hoihpenpen delh hun hita ahih manin. I kim i kiang i leitung thupiang pan i sin ding tampi om hi.\nPrevious: Mimang hong kanpih un (Sawng Deih Suan & Mang Lam Sing)\nNext: Zomi te pilna leh siamna tawh ihbawl theih vanzat bangteng om


url: =Dr. Sa Sa (Health & Hope- CEO and Founder) tawh kimuhna :: ZOMI DAILY\nposted on 5 October 2019 at 8:20 pm Lomkholna: News\nNimit: October 2, 2019 (Wednesday) ni zingsang nai 11:00 am pan in Dr. Sa Sa tawh Zomi Innkuan TN huam sung a om makaite kimuhna kinei hi. Zomi Innkuan TN huamsung a om makai sung pan kihel thei teng: Pu Tual Khan Suan (President ZITN), Pu Thomas Thang Lian Piang (Secretary ZITN), Rev. Khupboih (EC – ZITN, Rev. Kam Khan Kap- Pastor at Shalom Apostolic Church).\nKimuhna ah hun kigak mahmah a hih manin a masa in Pu Tual Khan Suan in Introduction thugenna hong bawl hi. Khat leh khat kimel theihna ding leh kimuhna a hang te hong gen hi. A genna ah “ Zomi kipawlna in Dr. Sa Sa bangin minam leh gam a ding veina tawh a sem mite lungdampihna ban ah gam sung hoih na ding a sem mite pahtakna gen hi.\nZomi Innkuan USA kipawlna thahatna, USA gam sunga om Zomite kipawlkhopna pi a hihna ban ah, minam leh gam a ding nasepna, UN ECOSOC ah consultation status ngah a hihna te genna nei hi.\nZIUSA tawh kisai ka kamlap khat ah, mai kum (2020) kum ciangin Zomi khawmpi – ZIUSA makaihna tawh Indianapolis IN ah kibawl ding a, tua ah Guest of Honor dingin hong sam ut ung, ka cih leh, a schedule hong en a, ni 3-4 ni a hih leh hamsa sa pian hi. A hang pen a mah in Albania ah tua sung ( a diak in July ni 3) ka nei ding cih khat gen hi. Hi thei kei ning bel hong ci lian kei in, thu kiza to ni, Albania ah ka man baih a kong lap thei diam cih hong en ning ci.\nTu tung khuado pawi ah Zomi te tamna khat ah Zinmang ding na man diam cih ka gen leh October 12 kim bel ka hun kigak sim ve’n, tua sung Chicago ah om ning ci. (Chicago a om ei Zomite in October 12, ni in khuado I bawl sawm leh kisam thei kha ding hi.)\nLailenpi Airport vai hong genna tampi om hi. Tedim gam ah airport bawl ding kisam peuh mah hi, kumpi lam pan in lah Budget vai tawh hamsatna tampi om in, nang ma hong pangin ka cih teh, Lailenpi zo khin leng program om mah hi hong ci. Lailenpi airport ka man khit nak leh a dang munte bel hamsa nawnlo ding a, a sem a bawl (Technical/engineer) tampi tawh kizopna nei khin ka hih manin mailam ah gel ni hong ci. (An nek kawm a ka holimna ah World bank in Kalay-Haka lampi bawlna ding $80 million pia hi ven, Tedim airport bawlna ding in tua i sawm-ah khat bang hong pia thei leh leitung bup a om Zomi teng ma pang khawm leng piang ding hi hong ci. World bank ah ka gen sawm hi hong ci)\nHospital leh Clinic vai a diak in Rural zaw deuh deuh a kisap mahmah na ka gen hi. Lampi kizopna hong hoih ciangin ka project uh zong Northern lam ah khantoh ding gelna ka nei hi hong ci. I gam sungah zat ding Drone system zangin cidamna leh kisapna tuamtuam gel theihna ding hanciam ding, Illinois ah Drone manufacturer tawh zong kimu dingin, tua system zat theihna ding gel sawm ing cih hong gen.\nLibrary vai ka gen teh a man bel traditional library sangin Mobile technology zangin Education lam hih zaw leng hoih sa ing cih hong gen. A diak in Leitung mun tuamtuam a om sang ah kisin pilna te Zogam ah a kizat theihna dingin i gam sunga om mi khempeuh in mobile technology zat zawh ding hanciam huaina hong gen hi. Hih system a kizat theih leh ei minam tuamtuam i hih manin ei pau tek in I zat theihna ding Zomi siamsiam te tawh zong kizom ni in, gamdang a om Zomi siamsinte pilna ka zat theihna ding un ma pang khawm ni, ci’n na gen ing.\nKa ciapteh khak pak teng leh thu a kila thei deuh teng tua teng dan hi. Lungdam, Tual Khan Suan (Executive Director, ZIUSA)\nPrevious: ZAM Thupuak :: 05 Oct 19 (Pilvang takin omsawm ni)\nNext: A lamdang le a etteh tak innkuan (2) ~ Lian Tuang


url: =Kipawlna, Zomi le Siamsin ~ Zam Thuam :: ZOMI DAILY\nposted on 20 August 2016 at 12:13 am Lomkholna: Article, Zamthuam\nZomi sungah a kilunggulh mahmah thu khat in a picing mahmah Zomi bup kipawlna khat neih ding le tua kipawlna in i deih khempeuh hong cit ding ahi hi. Aih hang i ngaihsut khak loh khat in “ Ken kipawlna ading bang ka sem thei tam” cih hi in, Kipawlna khat hong om nakleh a kingaihsun masa khat in, “ Hih kipawlna in kei ading bang hong pia kha tam, aih kei leh, bang ngah ding a om tam?” cih ahi hi. A langkhat pan gen leuleu lehang, Dr Chin Do Kham in Siamsin Seminar II lai in a gen kammal khat kong gen leuleu nuam hi. Tua in, “ I kipawl theih nading a thu (Kipawlloh a pianglo) om nailo hi” ci hi. Ciangkang kuattanna tangthu dan in gen leng ciangkang khat ta in i ding zong in hong kuaitan ding omlo cihna ahi hi. A tangtat nuamte ahih leh tangtat ta mah leh a kigawm thei teng kigawm ding hi hang.\nZOMI LE KIPAWLNA\nZomi sungah tu in kipawlna tampi mah hong om ta hi. Kipawlna sim in gam le minam khantohna ding tek mah kibulphuh hi. I gam in bang kisam hiam cih tawh nasem zong kiom a, i gam ah bang sem nuam ka hiam cih tawh nasem zong kiom hi. Himun ah thugen siamte gen khat gen leng, “ Nawi zu pan in anham ah damdam in laih ding” cih khat ahi hi. Kipawlzia ah a moi mahmah pan i minam sung kipawlna in vangik tampi i sem in, ahun tung nailo pi in anham i neksak khak leh gilpi in an hong gawi zo lo ding a, damlohna tampi hong om ding hi. Aih hang nawizu dawnlo in a kikhoi toto mi tampi tak zong kumtampi nungta veve hi. Tuate pen anham anel in a bawl theihna hang ahi hi.\nSIAMSIN LE KIPAWLNA\nKhatvei Dr C Thang Za Tuan kiang siahveh dingin Siamsin min tawh ka hawh uh leh, Siapipa in, “ No naupang nono hi bang khawng nong theih uh hong pakta mahmah ing. Na lawm na gual uh tawh nuamsa a u le nau vai khawng na phawk manloh phial ding uh laitak hi ven. Angtang mahmah ing ei” hong ci ngei hi. Tua tawh kizom in Siamsin makai lui le ZYA makaipi ahi U Tuang, Ngul Do Tuang tawh holimna khat ah U Tuang in, “ Siamsin sung ka kihelna pen kei i University nuntakna hi.\nA dang nopna dangte tel man kei mai ing. Lawm na gawn a ngai manlo hi mai ing.” ci in hong gen ngei hi. Hih kammalte in sangkah laitak a, suahtakna in a kikhial ahihlohna hong phawksak ka sa hi. Tua tawh kizom in kipawlna ading a buaite a buai laitak adangteng e leh koi ah tungding cih kammal pen mikim in hong telsak ding in kong lamen pah hi.\nTuma kum 15 hun lai in Yangon Siamsinte bawl Ciimnuai Magazine Vol II ka simna tawh kisai thu khat kong hawm nuam hi. Tua hun laitak pen tan nih ka sin laitak ahi hi. Article pen Kalay College ah mundang ah a kah Zomi Siamsinte a hawhna thu sanginn lampi tungah a kila man khat tawh kopin a kisuaksak ahi hi. Tua laitak in minam sungah khat ka hihna hang tawh ka kipakna hong om a, tua tawh kizom in tuadan hihnopna lungsim in nasiatak mun hong la hi.\nTua hun laitak ka lunggulhna in tuni dong ka lungsim hong phawng den lai hi. Tu nai mah in Tahan tuiphumte laibusal ah khat vei tua Magazine ka velkik a a man ka et phat leh, tu laitak in sanglutna a a om singkungte a kisuantung hi in, lozaupi mah bang pan hi. Tu in ahihleh kum 15 bang hita in singkungte gol lua ahiman kiphuk liang zawzen ta hi. Tua ka ngaihsut ciang man sung a kihelkha Siamsin makai luite tung, “ Tuma kum 15 kim, man na lak laitak un, singkung hi zah in nim ding ci in na um uh hiam?” cih ahi hi.\n(Written on September, 2009)\nPrevious: Malaysia Selayang – Kepong lamzikpi tungah palik te’n mi 2 kaplum\nNext: Zomite’ dinmun le milip thupitna (Politics of Population) ~ Suan Mang


url: =A Hoih Zaw Ngaihsutna\nARTICLES Zokam A Hoih Zaw Ngaihsutna\nWritten by Tongsan Admin\tFriday, 24 April 2015 22:31\nKhatvei vasa kizuakna sai khat-ah vasa nam tampi bawm tuamtuam ah kikhum-in kizuak zihziah hi. Tua a kizuak vasate`n bawm sungpan suahtak theihtheih nading hanciam tek uhhi. Vasa pawlkhatte`n ka suahtak mateng ci-in a bawm pumphut uhhi. Ahi zongin siktawh khauhtak-in kibawl bawm a hih man-in liam gawpin si zaw uhhi. Vasa pawl khat leuleu lah, `sih ding veve a nuam thei penpen in omning` cih ngaihsutna tawh a pute` an piak zahzah khamtak-in nephial lel-in thau iueu, dawng thihthiah mahmah pah uh a, ithuai pahmawk a hih man-un mite`n lei masa lianlian uhhi. A kilei hangin buk dangkhat ah sih dong kikhum mah ongsuak lelhi.\nTua lakah kikhum vasa no khat inzong phatakin ngaihsut mahmah hi. Hih bawm thatang phut leng adangte dan mahin gim-le-tawl tawh kasih lawh dinghi. Ki lungnuam sak-in an kipia teng nek eueu lel ding lah thu kasa keihi, cih ngaihsut-in tua a kipan an bangbang kipia taleh ne nawn vetlo, a vasa bawm lah phu langlang se lohi. Ong om hithiat, dai khinkhian ahih manin a sawt pianteh a pu lungnuam nawnlo-in, hih vasa a cina hiam?, a liam hiam?, natna gil neihiam?, cih theinopna tawh a buk pan dawm takin lakhia khiankhian hi. Bawm pan a lakkhiat laitak-in tua vasa-in a tha neihkhempeuh tawh kitom khia vatin lenkhiat san ziauhi. Suakta kik hi.\nHih vasa pen tuhun kampau in lo lehang critical thinking a nei mahmah vasa a hihi. Pilna tawh a tha neihte sit khinkhian sehi. Tu hun gam makai, minam makai ah hih dan ngaihsun siam miciim tam pipi ih kisam hi. Critical thinking cih kammal mikim-in letkul lo-in ih theihsa hi. Deihna bul zaw-in en lehang thinking outside of the box cihna hi-in, a ki ciangtan, a kikhak, huang, ngeina lui, zia-le-tong, dante pailet, khengkhia-in ngaihsut theihna, cihna ahihi. Kuama phawkkhak loh, ngaihsut khakloh, muh kholhloh lampi hoih, geelna hoih a nei giahgiah theite pawl cihna a hihi. Midangte ngaihsutna tawh kibanglo den ding cih ciang hilo-in a dangte phawkkhak loh ngaihsutna dangte sang hoihzaw neihna cihna ahihi.\nMyanmar gamsung ka zin khak sunsunna munte-ah mi tampi tak-in critical thinking cihtawh kisai hita leh, ngaihsut theihna, thugil theihcianna tawh kisai-in, tuhun khangnote hawmthawh mahmah uh a, pawlkhat in lah mipi bup ngiatin thu theilo ki hailua hi, cih bangin kiphun ziahziah hi. Tua bang kazak teh ka lungsim sungah tua thu taktak meel theilo, a hi milmel na cih uhte midang hilo-in nang-le-kei ih hipah lelhi, ka cisim gige denhi. Kei mahmah a kipan ih gamah critical thinking zangin thugenna, thu khensatna lamah kinang mahmah hi. Gambup sang pilna (education system) ki mawhsak mun pen a, ahi zongin tua zah khatmah-in ei ngiat zong khuak zang nuamlo, laisim zolo, laisim hatlo ih hih hang na hilel hi.\nTukum, 2015 kum, pen Myanmar gam suahtakna ngah nading a a makai General Aung San suahzawh kum 100 cinkum hi-in ama thu kilim gen mahmah hi. Tua hun laitak General Aung San ka zahtak mahmah san thu khat-in a ma neih critical thinking a hihi. Kum 30 khawngbek pha pan khangmoi khat hilel, Political Science cih khawng a kah kha man tadih lah hilo na pin ki-ukna tawh kisai ama pom thugilte (political philosophy) te na khauhpai mahmah khin mawkhi. Ahang kanle hang thudang hi masa lo-in laisim na hat tuak mahmah a, anne manlo liangin lai nasimsim hi.\nTua hih man-in critical thinking cih na neipahhi. Thugil napom, thuthuk na mu, thuman khauhtak-in na dinpih a khangmoi mahmah tase leh mipi bup na makaih zohi. General Aung San danin a zahtak huai mahmah Philippines te gam makai Jose Rizal zong gam suahtakna ngah nading mapanna tawh kum 35 a phakteh ki thatlum khat a hihi. Tu dongmah ama thu Philipines gambup hita leh gam tuamtuam ah ama makaih ziate kisin, kikan mahmah hi. Jose Rizal zong laisim a uk mahmah, laipil, laisiam, laigelh siam khat na hi-in kum tawm lai mah tase leh a mipih te makaih zo khat suak hi.\nIndia te makai Mahatma Gandhi-in a sih madeuh a gen thute lakah, leitung ah mi a nawngkai sak, siatna piangsak thu 7 cih na gen a, tuate lakah `Dinpih thugil neilo politic` (Politic without Principle) cihzong thukhat-in na helhi. Politic bek ah hilo-in milipte` nisim nuntakna-ah dinpih thugil, ngaihsut ciantheihna khuak, ngaihsut hoih neihtheihna khuak kisam a, tuate neih theih nading-in a thu lam mahmah ih zawh masak ding kul limlim phot hi.


url: =Dimno’ Nu laikhak – 10 :: ZOMI DAILY\nposted on 14 May 2015 at 10:30 am Lomkholna: Article, Paukhankap, TuunlehZua\nDimno’ nu, sum tawm kong khak kawmin lai tomno khat hong gelh kik ing. Pasian in damna hongpia in hunpha hong ngahsak lai ahih manin hihcibang in lai ahong khak theih zelzel kahi a, i biak Pasian tung lungdamna ko hang!\n“U aw na nasep bang hiam, na nasep dan hong gen ve?” ci-a nong dot zenin ka lungsim hong phawng kinken ahi manin ‘hong gen lo ding’ ci-a ka khensatsa hinapi-in, ahi zongin tu-in hong gen ning!\n‘Zingsang khuavak madeuh in tho in ka zingan ding nitak a kadiah kholh sa buhtang, ka huan hi. Ei lam bang sam lo-in electric tawh ahih manin naikhat sungin ka mehding leh ka anding ka min khin a, tazisa ding zong saipanin ne ngam lo kahih manin ka zingan ding sungpan in tawm khen beh in ne kawm pah hi. Nai 8 a.m. lapin na sepna mun tungin nasep puan, safety boot, luku ( helmet) cihte akipan ka nasepna vua uniform teng tawh nasep ka kipan pah uh hi.’\n‘Eilam lokuan bang lo-in sun nisat sung ‘niliim ah khawl ni e, guahtam in guah theu ngak ni’ cihte om lo-in, nisa guahzu nuai ah sun 12 dong kasem tan suak uh hi. Ni hong sat ciang bangin ka lungtung pan a ataak, ka khua-ul pen ka khut a katawi sik tung tuin minutes 2 zong pha nailo in keu pah liang hi. Tua zahta in ni a sa hi. Ka uang gen hi kei! Ka cihtak pi mah hi.’\n‘Khua hun bel ei lam bang lo-in, tuk leh khal, phalbi cih bang omlo in, khat vei le nisa, khat vei leh guah zu cih hi ziau hi. Ni hongsat mahmah laitak in thakhat thu in meeipi hong ki kaikhawm in guah hong zu vat thei lai hi. Tua bang hun ciangin kitai thei tuan lo ahih manin lutang khawng na-in nap khawng tui thei zelzel hi. Annek hun ci-in sun 12:00 – 13:00 sung teng ka tawl ngak kawmin ka sun an puak ka anpheeltuun ka ne hi. Nitak naikhat hong satkhit ciangin nasep ka kipan kik leuleu vua, nitak 17:00 ciang sem ung.’\nTua bang teng tawh nisim in semin kana om toto a, tuin in innlam ah i zattawm ding leh naute kisap nengneng na leitheih nading in sum tawmno hong khak thei hi ing.\nHih atung a konggelh lai te nasim ciangin na lungsim sungah bang na ngaihsun kha tam gen thei kengh. Ahizongin ke’n kagelh cilin ahih leh laikung khat leh laidal khat tawh innsung niliap nuai ah kagelh hilo hi!\n‘Kagelh cilin nisa nuai ah ka pumpi khua-ul tawh dimin khua-ul tawh kagelh a, khat veivei ciangin sik sa, meei sa katawi na hangin liam zelzel ka hih manin ka sisan tawh ka gelh hun zong om zel hi. Nasep khial thei zelzel ka hihman in tot kangah hun zong om thei hi. Tua hun ciangin dahna leh patauhna tawh kagelh hi! Tupeek tawh gelh in, sikmolh tawh zong gelh zel ing.\nGuahtui tawh kagelh hun zong omin, khitui tawh ka gelh hun zong tam veipi mah om hi.’\nNisa guahzu khawl lo-in a zu-aham thuak in kagelh ahi manin hih laikhak pen adangdangte sangin ka nuntakdan kilang zaw dingin um ingh.\n‘Tu-in ahi leh nang’ simtheih dingin laikung khat leh laidal khat tawh innliim niliap nuai ah kong gelh kik hi-in, kagelh cil lai-a ka khua-ul sa\ntawh kagelhh te, ka sisan mahmah tawh kagelh laimalte leh ka khitui tawh kagelh te kimu thei nawn kei mawk ei, Dim!’\n‘Midangte bangin laigelh siam hi leng hih kong laikhak sung ah ka khua-ul sa, ka sisan te, ka khitui te leh no ading a kagim thuak nate, no anlim zaw deih na nekzawh khak ding vua leh ci-a kanek an te, no kongkhual manin na tuah haksatna teng khempeuh avekpi in na muh kik theih dingin hong gelh thei nuam sam ing ei maw!’\nNitak lumhak in hileng, sun in tawl lua zel ingh.\nPrevious: Titanic Tembawpi tung pan thalakna\nNext: Gathuk tawh kihuan an nete cidam thahat mahmah ~ Dr. Sian Za Kham


url: =Christmas hunsung San Francisco ah thautawh buaina abawlsawm pasalkhat kiman :: ZOMI DAILY\nposted on 23 December 2017 at 3:32 pm Lomkholna: News, Sawltak, USA, World\nChristmas hunsung San Francisco ah thautawh mipi akapsawm pasalkhat kiman\nUSA, San Francisco ah Christmas hunsung buaina abawlsawm, akithawithawi pasal khat Federal Agents te’n Friday ni in mankhia uh cih AFP pan kiza hi. Tua buaina abawlsawmpa pen abeisa in tuigalkaplui “US Marine” khat hisawnsawn a, IS kici Islamic State Jihadist Group te ii gamtatna te thapiaksawm in amahzong akipan cimawk hi.\nFBI Special Agent Christopher McKinney ii genkhiatna ah tua angongtat sawmpa ii aminpen Everitt Aaron Jameson kici a, kum 26 aphakhin, Tow Truck Driver nasep asemkhat cihi. San Francisco, khualzinmi atam mahmah phadiakna Pier 39 Tourist Spot munsanteng ngimbawl in buaina apiangsak dingin akithawithawi kici hi.\nTuipi geiah akidawh Pier khuampi tepen December 18 leh 25 kikalsung in apuakkhamthei Explosive vanpawlkhat tawh asukkhapsawm ahihi. Chritmas hunsung pen gitloh gamtat nading, Attack bawlnadingin alempen, hunhoihpen “Perfect Day” hi ci’n Federal Agents te kiangah genkhia cihi.\nTuabang in agamtat khitciangin ataikhiattheih nadingin geelkholhna “Escape Plan” cihbang kisam seselo hi, banghanghiam cihleh asiding in aki gingsa in ka omhi ci’n genbeh sawnsawn hi.\nTua a gitloh ngongtatsawmpa pen California, Modesto ah aom hi a, Wednesday ni in FBI Agents te’n amatkhiat uh ahihi. Tuapa ii omna innsung ah galvan thauvui thautang “weapon and ammunition” tampi ki mukhia cihi.\nHihpa pen abeisa 2009 kumin tuigalkap Marine Corps te kiangah galdozia Basic Training asinkhin khat hi a, “Sharpshooter” Rfle Qualification tawh sang aman, Graduate khat cisawnsawn hi. Rifle thaukap asiam mahmahkhat hi a, ahi zongin awmsung awmbing natna Asthma aneihlam genkhialo ahih manin, akitheih ciangin tuavai hangin zomsuak theilo hi.\nHihpa gamtatsawmna tengpen FBI thukan te khatin atheihkhiat ahihi. Tua angongtat sawmpa in FBI thukanpa pen IS migilo te ii makai in ngaihsun ahih manin, agamtatsawmna khempeuh kuppihkha cihi. Tuapan in FBI thukanpa’n athuteng theikhia in akiman ahihi.\nHihpa pen California, Eastern District Court ah thu kibawl in, gampualam pan angongtat “Foreign Terrorist Organization” tetawh akizom, ahuh apanpih cihtawh kum 20 sungbang thong kiatheiding cih kiza hi. Sawltak #zomidaily\nPrevious: Biakbuk tungkhuh savun (Badger Skin)\nNext: Nulepa khualzinding akhakkhit ciangin innlam azuan atate tuahsia in unau 3 si


url: =Zomi & Education ~ Lian Thawn Pau :: ZOMI DAILY\nposted on 4 July 2016 at 8:53 am Lomkholna: Education, News, Zomi\n8888 uprising khit zawh, i kawlgam sang te pan, bang mah i thei zo nawn kei hi. Bang mah i theih zawh lo’ na in, ei(sangnaupang) a sin te ginat lo’ na maw, sanggam? Bang mah i theih khak lo’ na in, a thei zo lo ding te i hih man maw, sanggam? Matriculation Exam te i zawh nang, bang zah ta in, tha i san kul cih i thei tek hi. Tua i thasan na te hang in, minam khat, gam khat i tawisang zo mawk mah i hiam? Minam tawisang zawh na ciang dong ding, pilna nawitui i dawn kha mah hiam?\nLeitung kumpi sang pan i sin pilna te, a baih tak aa i ngah lo’ laitan te, High School zo in, University pan major tuamtuam tek tawh i Graduate khit teh, tua Degree te bang aa ding in zang thei i hi hiam? I minam, i khuapih tuipih, i innkuan zun ding cih thadah, ei leh ei mahmah na ngawn i kivak zo kei hi. Hih te en kik leng ei a gina lo ngiat maw? I ginaat ding ong ki phal lo hi zaw maw..? Ei leh ei na ngawn a kivak zo lo i khangthak hun ah, nek tawm gilpi, gilvah pak na ding tawh i buai ding mah ong hi ta hi. Huih diik lai i hih man in, i gil zong a kial thei a hi lel hi.\nNungta thei i hih man in, i si thei ding hi. Hun khatkhat teh minam nasep-na ci in, minam pau lam’ aa, siksan bulkip zong nei khol lo, nekpih theih ding te pawl pih kawikawii theih na pan, gilvah-na ngah phial mah ding i hi hi. A hi zong in, i minam i sanggam i awlmawh lo’ lam tak, i gilvah laitak i phawk kha kei hi. Kam khum, tung tham, suk hek to hek thuak in,khat vei gilvah pakna, angsung lungsim tawh i nui buabua kha mai hi. Minam it i sanggam, gilkial pi aa a hi tantan, a hanciam tantan te, zahpih bawl ko nuam phial keei kha ding i hi hi.\nZomi sung ah Politicians teng ki ko ta. Politicians minpua lian lo, minam veina taktak tawh a hi tantan te, ki zahpih keei ta. Minam vei, minam it teng ki nawl khin keei ta. Angsung lungsim, gilvah pak nang tawh, i sanggam, i innkuan, i minam it te ki pampaih kha ta…..a paaktaat huai te gen siasia keei ta. Potential nei te ki haza keei ta. Sum le paai hamsa Zomi te, hamsa tektek ta.Minam khat itna, a nungta thei khempeuh i itna hi. Minam khat a susia te in, a nungta thei khem peuh a susia ahi hi.\nMinam it, Zomi khat na hi hi. Minam na it tak pi leh, nang leh nang mahmah ong ki it phot in. Minam it peuh mah in, minam aa ding nasep kul ta hi. Minam aa ding na nasep nop tak pi leh, minam na puah phat a kul hi.Minam puahphat nading in, nang leh nang mah ong ki puah pha phot limlim in. Nang leh nang na ki puahphat zawh nang, a hun na piak kul kha ding hi. I om na kiim leh paam te ii pau le ham zong thupi masa pah hi. US sung aa State tuamtuam ah, English free aa sin theih na, ESL class a tam lua zen hi.\nKah lo’ sang kah hoih zaw aa, kah pong sang, limtak aa sin hoih zaw hi. Hih te nang aa ding in a niam luat leh, GED om hi. Tua na zawh leh, man tawm, hun a kicing, Community College te om hi. Kah vet lo’ sang Class 1 lak hoih zaw hi. Class 1 lak sang Credit hours 12++ la zo leng, Full Time student aa ong ki ngaih sun ding aa, kum bei teh, kumpi tung pan, na laibu man leh na sang sap teng ki claim kik thei lai hi..Innlam nektawm a buai huai khol lo te in, Federal Financial Aid siau in, sang Full Time in kah huai hi. Semester 2 khawng zawh khit teh, Internship program te zong aa, i lai sin tawh a ki zom nasep te, i ki pan thei hi. Nang leh nang na ki lamthak zawh leh, minam a lam sang na hi ta hi. Gen pak tawh bel, baih pak lo hi. Minam nasep cih pen, a baih lo mah ahi hi.\nMimal pan minam i hih man in, mimal pilna le siamna in, minam pilna le siamna a hi hi..\nNang na pil leh, i Minam pil hi. Nang na siam leh, i Minam siam hi. Bang mah sep lo’ sang in, nang aa ding nasep leh, i Minam aa ding a sem na hi hi. Minam makai te a huhhuh na hi pah lel hi. (Controversy tawh kisai, lai at pa’ ong buaipih man lo ding hi) Lian Thawn Pau\nPrevious: Zomi te Khantohna leh Thanemna ~ Paul Thangpi\nNext: Kei Apengkhia Nuam Pa


url: =US gamsung khualzinna pawlkhat – 89 :: ZOMI DAILY\nposted on 31 March 2016 at 8:00 am UTC+9:30 Lomkholna: Article, Awnzapau\nGrand Canyon Skywalk akici pen Hualapai Indian minamte leh Chinese American David Jin te kipawl aa alam uh ahihi. Aneite pen Hualapai Indiante hi pah hi. Sum tampi thalawhna meetna in nei ding hi. Hih tausangpi pen grand canyon mualbo pan 70ft dawkkhia a ‘U’ shape akilam ahihi. A gikna vanleeng Boeing 747 mihing leh van a dim a kiguang dong khoh zo ding a kituat ahihi. Huihtha 100mph nang zo ding akibawl ahihi. Tua tausang-skywalk tungah a paina khe lam pen pai kawmkawm aa, anuai akimuthei dingin liimlangh maan vive mah kidawh hi.\nNungsang ciangin restaurants, museum, movie theater, VIP louge, The Sky Café cih te kicingtakin lam dingin geel kholhna nei uhhi. Skywalk elevation 4770ft hi a, Colorado gun pen elevation: 1160ft ahihi. Tua hi a, Colorado gun maitang pan 3610ft sanna ah kilam ahihi. A hi zongin tua akilamna anuaisan tektek pen tua zah in sang lo in 500ft khawng bek sang hi. A mun pen Arizona State nitumna lamah om a, Grand Canyon West zong kici hi. Ko paina South Rim pan tai 250 val gamla a nai 5 sung bang kihawl hi.\nLas Vegas panin tai 120 bek gamla in nai 3 sung bang kihawl hi. Lampi kibawlsan laitak hi a, a manna ding tai 10 bek in sam lai hi. Mipi paitheih ettheih dingin March 28, 2007 ni in a kihong hi a, kumkhat val khawng hi panin sawt nai hetlo hi.\nKo etna lamah mun khat leh mun khat khe bekbek tawh pai leng sawt lua ding ahih manin mawtaw tawh ka pai cingteng uhhi. Ka kipatna uh Canyon View Information Plaza panin Yavapai Point ah pai masa pen in tawlpi khat ka en uhhi. Tua lai panin Mather Pt, Yaki Pt (7262ft)te khe tawh a banbanin ka pai uh a, Grandview Pt (7399ft), Moran Pt (7160ft), Lipan Pt (7360), Navajo Pt (7461ft), Desert View (7438ft) dong I-64 highway dungzui in ka kawm mengmeng uhhi.\nDesert View ka tun ma un Indiante museum leh a khua lui ka en thei kha uhhi. A van zatte pen Stone age khawng pek lai ate tampi tak lak uh hi. A nunung pen Desert View Watch Tower tungah ka kah uh a deih bang takin mualkuam zaipi leh Colorado gun zong kilangh takin kigal muh theita a, maan leh video sawt veipi mah ka zaih niloh uhhi. North Rim sangin South Rim lam kilim paizaw a kumsialin apai 5 million bang hi zen hi.\nGrand Canyon Pan Riverside\nDesert View Watch Tower pan Riverside zuan dingin ka ciahsuak pah dildel uh a, Williams khua ka tun uh ciangin aksa huan pum khat leh coke bung nih lei in mawtaw tung mahah pai kawmkawmin an ka ne uhhi. Ka pai lam uh a ka totna lam uh tawn kik le ung kotlua in gamla lua ding ahih manin ka tawn nawn kei uh a, Las Vegas a nuai lam Kingman khuadong tuaksukin ka ciah suaksuak uh leh nitak nai 10:00PM in Riverside cidamin ka tungkik uhhi.\nLasierra University and Pacific Union College\nTuni zingsang lamteng Mungno in hong vahpih kawikawi a, Lasierra University Library khawng hong etpih kawikawi hi. A khangto gamte ah a sang ii thupit dan pen a library a, a laibu neih zah volume tawh kiteh uhhi. Ei kiang khawng a ih library neihsunsunte bang tawh tehtheih ding hi lo in Universities, Colleges ah library pen a thupi penpen in kingaihsun in a kim theithei a nam tam theithei dingin kikhawm hi. Laibu tamlua mahmah ahih manin laibu koihna teng va pai a ei zon zawh ding bang hi peuhmah lo ahih manin computer tawh zon masak tekhtekh lo in kimu zo vatvat lo hi.\nA tawpna–ah ama sepna zumah hong paipih hi. Ama nasep pen SDA bulpite zat bulpi sazian sit a hi a, ei lam bangin a kimai-et tangtang a, sum kipia sim vauvau cih bang ahih loh hangin, kizahtak bawl mahmah veve in a haza pawl khat zong na om veve tuak mawk hi. Nasep lianpi taktak mah a len na hihi.\nPrevious: Mi hong muan theihna dingin ~ Hau Za Cin\nNext: RIP Rev. Dr. H. S. Hatzaw


url: =US Election update: 11:54 PM ~ Thomas Mung :: ZOMI DAILY\nposted on 6 November 2020 at 8:19 am Lomkholna: News, Politics, Thomasmung, USA\n~ It is not over yet.. remain too close to call…. Tukum US election ah khensatna hong pia ding states 6 te ah mee sim man nai lo in aman siang nading ni thum bang sauvei lai ding hi uh aa, CNN in belh “remain too close to call” ci hi. Tua hi aa, election pen kuan zo ding hiam kitel zo nailo ahi hi. Pu Biden in zong mipi tung thu genna nei aa, ahi zongin “ka zo ta hi” ci in taangko khia ngam nailo ahi hi.\n– Arizona state ah mee taang akisim nai lo 600,000 leh Maricopa County, AZ ah 340,000 om lai ahih manin final result kilumlet thei lai ding ci uh hi. Tu ciang ciang belh Pu Biden in 50.7% leh Pu Trump in 47.9% ngah uh aa, 86% kisim khin ta ahi hi.\n– Georgia state ah zong kinaih mahmah in mee tang sim ding zong tampi om lai ci uh hi. Tu ciang ciang Pu Trump in 0.7% bek tawh makaih aa, final result zong kilum let thei hi.\n– Wisconsin ah mee pia thei sang atam zaw in mee kipia ahih manin mee kigu hi ci in Pu Trump lam ten genkhia uh aa, meetang sim kik ding court ah lawsuit bawl ta uh hi. Arizona leh Nevada te ah zong meetang sim dan manlo ci uh aa, tua te zong court ah tun ding uh geel uh hi.\n– Pennsylvania state ah tuni meetang teng kisim khin zo nailo ding ahih manin final result pen kitel zo nai lo ding hi ci in thu nei lam ten genkhia uh hi. Tu ciang ciang meetang 89% sim khin uh ta uh aa, Pu Trump in +3 points tawh makaih lai tak ahi hi.\n– North Carolina ah meetang 95% kisim khin aa, Pu Trump in 1.4% tawh makaih lai ahih manin Pu Trump in zo dingin kilem en hi.\n– Pu Biden in Georgia or Nevada ah hong zo hi leh electoral vote 270 cing dingaa President hong ngah ding ahi hi. Ahi zongin court kitun khin ta uh ahih manin US presidential final result pen kitel nading ni bangzah sauvei ding hiam cih kithei nawnlo hi. Tua hi aa, hih kitel pi pen man nailo bek thamlo in tun hong muhnop san pan ding ahi hi.\nTu tung kitel pi buai na apian na abulpi pen Democrats te in laito (mail) pan meetang khiat ding avaihawm na uh pan akipan hi aa, tu lai tak asim sim uh meetang te zong tua mail pan hong kikhak teng ahi hi. Pu Trump lam ten belh election ni khit mail pan hong tung meetang te pen legal nawnlo (တရားမဝင်) aa, mee kigu hong tam thei ding hi ci in court ah tun uh ahi hi.\nPawlkhat te in Pu Biden in zo ta ci in celebration khawng bawl keei uh aa, ahi zongin i Pu Biden na leeng in bangmah genkhia ngam nailo ahi hi. Ahi zongin Pu Biden in azawh ding chance belh tam zaw cih phot ding ahi hi. Tua hi aa, kitel pi final result kician tak aa akitheih dong lungduai tak in i ngak tek ding hi aa, tua ma in bangmah genkhiat gawp loh phot ding ahi hi…. Ahun zui in update to zel ni… Thomas On Sian Mung\nPrevious: Ih Kiging khol hiam? ~ Thomas Mung\nNext: Tuhun tawh kisai ka ngaihsutna ~ Dr. Ngul Khan Pau